Kristina Saks, langravez Hessen, poltredet gant Just vom Hoff.\nPhilipp der Großmütige pe Ar Madelezhus, pried Kristina.\nKristina Saks (1505-1549), Christina von Sachsen hec'h anv alamanek, a oa ur briñsez alaman, langravez Hessen ha pried da Philipp Iañ Hessen. Rejantez Hessen e voe etre 1547 ha 1549.\nMerc'h e oa da Georg von Sachsen (1471-1539), duk Saks, lesanvet ar Barveg, ha da v-Barbara Jagiellon (1478-1534). He zud-kozh a-berzh he zad e oa Albrecht (dug Saks) ha Sidonia Bohemia, hag he zud-kozh a-berzh he mamm e oa Kazimir IV Jagiellon (roue Pologn) hag Elesbed Aostria.\nE miz Kerzu 1523 e timezas e Kassel da Philipp Iañ, Landgrav Hessen, lesanvet ar Madelezhus. Dek bugel o doe. Daoust da se e voe ur fallzimeziñ. Philipp a lavare ne gouske ganti nemet dre zlead, e oa heuget ganti. Gwir eo e oa un tamm lonkerez.\nE 1547 e voe prizoniet Philipp ha Kristina a voe rejantez gant he mab.\nAdtapet diwar « https://br.wikipedia.org/w/index.php?title=Kristina_Saks_(1505–1549)&oldid=1994109 »\nKemmoù diwezhañ degaset d'ar bajenn-mañ d'an 18 Mae 2022, da 19:25.


Tour-tan ar Forn (Arc'hantell) - Wikipedia\nTour-tan ar Forn (Arc'hantell)\nlec'hiadur 48° 31' 24" N - 4° 48' 19" K\nSavet e 1869-1874\nUhelder 27,10 m\nUhelder diwar live ar mor 28 m\nHed-gwel 24,5 mil mor\nGouloù 5 sked gwenn, bep 15 eilenn\nBloaz an emgefreekadur 1993\nTour-tan ar Forn zo un tour-tan savet war ur garreg diwar aod kumun Porspoder, e Bro-Leon.\nEmañ an tour-tan war ur garreg anvet ar Forn, tri c’hilometr da vaez da aod Arc’hantell, dirak ledenez Sant-Laorañs. Hebiou ar garreg-se e tremen al listri a zeu eus Mor Breizh hag a ya war-zu ar c’hreisteiz dre Ganol ar Forn, etre enezeg Molenez hag an douar-bras.\nE 1862 e oa bet embannet en un danevell ofisiel e vije mat sevel un tour-tan war Karreg ar Forn, zo bras a-walc’h evit-se (25 metr a dreuzkiz). Abaoe kantvedoù e tremene dre eno bigi a rae kenwerzh ar gwin, ar glaou hag al lien etre Bro-Saoz ha Spagn. Diskargañ a raent o marc’hadourezh e porzhioù Bro-Leon, e Konk, en Aber Ildud, en Arc'hantell.\nE miz Ebrel 1869 e voe kroget gant al labourioù. Da gentañ e voe ret plaenaat ar garreg, abalamour d’ar vicherourien da c’hallout dilestrañ. E-pad ar goañv e voe ret paouez gant al labourioù, ken diaes e oa tostaat d’ar garreg. Adkroget e voe ganti en nevez-amzer, er bloavezh war-lerc'h, ha da gentañ e voe ret adkempenn ar chanter. Ne c'halled labourat nemet an hanter eus ar bloavezh, ken fall e vez ar mor en tolead. Un hanter-kant bennak a dud, martoloded, mañsonerien, benerien mein, kilvizien, a labouras war ar chanter-se e-pad mizioù ha mizioù, adalek porzh Arc’hantell, gant mein eztennet en Aber Ildud. E 1873 e voe echuet an tour-tan met start e oa bet al labour. E mizioù diwezhañ ar chanter e oa bet lazhet tri den pa oa bet graet peñse gant ar vag a zeue da zegas bevañs d’ar vicherourien.\nEnaouet e voe an tour-tan evit ar wech kentañ d’ar 14 a viz Meurzh 1874. Adalek neuze e voe heñchet gantañ ar voraerien a yae dre Ganol ar Forn. 128 pazenn a oa en tour ; etre an traoñ hag al lein e oa ur gambr hag ur gegin evit an daou ward. Bep pemzektez e teue ur rummad gwarded all da gemer lec’h ar re gentañ. Gant un traouilh e veze savet ar bevañs eus ar vag-pourvezañ betek an tour-tan. Meur a wech e voe gwallzarvoudoù en tour-tan pe hebiou dezhañ : e miz C'hwevrer 1913 e varvas ur gward diwar analañ aezhenn an tireoul ; e miz Kerzu 1978 e varvas an daou ward pa oa deuet ar vag-pourvezañ eus Eusa, gant mor fall.\nDaoust da se ez eas an tour-tan en-dro evel-se e-pad 130 vloaz, nemet etre 1942 ha 1945, rak en amzer-se e oa bet roet urzh d’e lazhañ gant an arme alaman. E miz Gwengolo 1993, goude tourioù-tan ar Maen, ar Gazeg hag ar Vein Zu, e oa bet lakaet tour-tan ar Forn da vont en-dro emgefre. Distreiñ a reas d’an douar-bras, da vat, an daou ward diwezhañ. Abaoe 2005 ez eus un aveldredanerez da reiñ tredan d’an tour-tan, ouzhpenn ar c’hefluskerioù dre c’hazeoul. Eus tour-tan Enez-Werc'h e vez pellgontrollet tour-tan ar Forn bremañ.\n↑ pe tour-tan ar Fourn, evel ma vez lavaret gant brezhonegerien Goueled-Leon\n↑ distaget ar Fourn gant brezhonegerien ar c’hornad\nLouis Chauris, Construction d'un phare en mer : le Four au large d'Argenton, Les Cahiers de l'Iroise, niv. 211, 2010.\nMinistrerezh ar Sevenadur, base Mérimée, fichenn niv. IA29000455\nTour-tan ar Forn e lec’hienn DIRM NAMO (direction interrégionale de la mer Nord Atlantique-Manche Ouest)\nTour-tan ar Forn e lec’hienn kumun Landunvez\nPhares à travers le monde Skeudennoù eus tour-tan ar Forn\nAdtapet diwar « https://br.wikipedia.org/w/index.php?title=Tour-tan_ar_Forn_(Arc%27hantell)&oldid=1684818 »\nKemmoù diwezhañ degaset d'ar bajenn-mañ d'an 20 Gen 2016, da 22:33.


Fañch Peru - Wikipedia\nFañch Peru er gêr\ne Ploubêr, e Breizh\nKernigelled ar Goañv\nEus an aod vev d’ar c’hoad don\nUr skrivagner brezhonek a Vro-Dreger eo Fañch Peru, ganet e 1940 e Keraofern (Ploubêr). Skrivet en deus un toullad levrioù, romantoù, eñvorennoù bugaleaj ha barzhonegoù, en ur yezh aes ha levezonet gant brezhoneg e gavell. Kelenner brezhoneg eo bet e Landreger, maer Koñfort-Berc'hed e Treger a-raok mont war e leve.\n2.2 Kontadennoù ha danevelloù\n2.2.1 Skridoù evit ar re yaouank\nE dad a oa botaouer-koad hag e vamm ostizez. Skoliataet eo bet e skol vihan Keraofern, skol Plouared, skol normal Sant-Brieg ha Roazhon. Komz a rae brezhoneg er gêr, hag aet war studi ar galleg e skol-veur Roazhon (CAPES war al lizhiri modern). Erruet e skol-veur Brest en deus studiet brezhoneg ha tudoniezh (Aotreegezh ha DEA).\nDa c’houde eo bet kelenner galleg ha brezhoneg e skolaj ha lise Landreger eus 1965 da 1998, pa 'z eo aet war e leve, hag ivez sevenadur Breizh en I.U.F.M Sant-Brieg. Hiziv an deiz e kelenn diwar-benn gizioù kozh Breizh e skol-veur Brest (div eur bep sizhun).\nE Ti ar Vro Treger ha Goueloù\nKrog e oa da skrivañ e brezhoneg pa oa studier e Roazhon. Ur pezhig-c’hoari "Pennherez ar Genkiz" a zo bet embannet gant Brud e 1996. Goude-se en deus skrivet pennadoù e brezhoneg dreist-holl pe e galleg evit kazetennoù pe kelaouennoù: Le Trégor, Skol Vreizh, Ar Falz, Le Peuple Breton... Pa oa bihan e rae ivez kenstrivadegoù reizhskrivañ, ret e oa ober un enklask ha da c’houde sevel ur pennad-skrid diwar-benn an enklask-se. Staget en deus da skrivañ pennadoù modernoc’h evit e skolajidi (e 1970). A-benn ar fin en doa graet levrigoù gant ar pennadoù-se, hag e-pad 17 vloaz ur gronikenn bep miz, ha diwar-se ez eus bet embannet 4 levr kronikoù.\nPa oa yaouank e skrive pa'n deveze amzer, met abaoe m'emañ war e leve e skriv diouzh ar beure. Skrivañ a ra bep beure ur frazenn pe div war e gaieroù skol. Skrivañ a ra un toullad mennozhioù mesk-ha-mesk, dreist-holl diwar-benn e vugaleaj, an natur...\nRoet ez eus bet dezhañ medalenn Marc'heger Urzh an Arzoù hag al Lizhiri gant ar Stad C'hall e 2002.\nEnezenn an eñvor, 1991\nAn traoniennoù-glas, Embannadurioù Skol Vreizh, 1993. 135 p.\nKernigelled ar Goañv, 1997\nEus an aod vev d’ar c’hoad don, 2002\nGlizarc'hant, Skol Vreizh, 2002: : Danevelliñ a ra buhez ur gêriadenn a Vro Dreger eus ar bloavezhioù 90 dre istor ur familh, hini ar Sidaner. El levr-mañ e kont gizioù an dud ha kemmadur o bed. Fañch Peru a ra taolenn ur gêriadenn test eus un amzer dremenet bez ‘zo ugent pe tregont vloaz. Ur romant kazi istorel eo neuze ken gwirion eo. Reiñ a ra da c'houzout buhez an dud er mare-se. Kinnig a ra lidoù hengounel an dud. Lusket e oa ar bloavezh gant ar pardonioù, hini itron Varia a Goñfort e Plouarmel an hini bouezusañ, Meurlarjez, ar c’hoarioù, an dañsoù, ar sonerezh, ar predoù, ar bistro, al labour-douar (maïz, loened, mekanikoù), ar besketerezh (ormela), ar garantez, ar politikerezh (manifestadegoù). An tudennoù alies a en em c’houlenn penaos e kemmo kevredigezh o hendadoù rak gwelout a reont ar mekanikoù bras o tont war-wel, ar saotradur (Amoco Kadiz), an distrujoù evel hini “koad an ametist” 'lec’h m’en em gave an amourousted evit kavout ar mein-se hag ar chaseourien evit preizañ, kudennoù an dilabour. Ur stourm a zo etre ar bed a-wechall hag ar bed o tont a-hed an istor.\nKañfarded Milin ar Wern, 2008\nKontadennoù ha danevelloù[kemmañ | kemmañ ar vammenn]\nUr c'huzhiad avaloù douss-trenk (kontadennoù ha danevelloù berr), Skol Vreizh, Dastumad An Tri Aval, 1985.\nAr C'hizeller hag Ar Vorganez, Skol Vreizh, 2016.\nSkridoù evit ar re yaouank[kemmañ | kemmañ ar vammenn]\nTeñzor Run ar Gov (e gentañ levr evit ar grennarded), Skol Vreizh, Dastumad An Tri Aval, 1988. Skeudennet gant Ifig Troadeg.\nBugel ar c'hoad, Skol Vreizh, 1993. 71 p. Skeudennoù gant Ifig Troadeg, golo gant Nanda Troman\nGwaskado, Skol Vreizh, 2004. 81 p.\nEñvorennoù Melen, ki bihan rodellek, 1999\nBigorned-sukr ha bara-mel, Skol Vreizh, 136p, golo gant Yann-Luk Kloareg, 2014\nKroget eo Fañch Peru da skrivañ barzhonegoù diwezhatoc'h, war-dro ar bloavezhioù 1990. Ar c'hentañ levr barzhonegoù skrivet gantañ a oa divyezhek (Etrezek an aber sall).\nEtrezek an aber sall / Vers l'estuaire salé. Skol Vreizh, 1995. Divyezhek. ("Fañch Peru a zo ganet e Kerofern, Ploubêr e 1940, etre ar « rinier vihan » hag ar « rinier vras » (al Leger). War vord ar stêrioù-mañ en deus tremenet ul lodenn vat eus e yaouankiz ha hiziv c'hoazh pa c'hell kaout hed c'har e teu da aveliñ, diavaez ha diabarzh. Evit kuilh ar vriad primskeudennoù-mañ en deus baleet a-hed al Leger eus ar vammenn betek an aber, tamm ha tamm, da bep seurt koulz eus an deiz, da bep seurt mare eus ar bloaz. An destenn c'halleg kinniget a-dal n'eo ket un droidigezh ger ha ger eus an destenn vrezhonek.")\nHentoù ar c'hornog (divyezhek), skrivet e 1998.\nVa enezenn din-me deuet er-maez e 2000. (brezhoneg hepken)\nGwenojennoù hon huñvreoù (2007) (divyezhek). Gant ur bladenn.\nUr vuhez kazh, Une vie de chat, Skol Vreizh, 2010. Barzhonegoù bihan diwar-benn e gazh Ludu.\nKan ar stivell, 2012, (divyezhek)\nKoroll an Haiku, Skol Vreizh, 1999. 94 p. Ul levr da zeskiñ skrivañ an Haiku. Savet gant Kunihiko Fujii, troet e brezhoneg gant Alain Kervern ha Fañch Peru.\nLevrioù barzhonegoù ar skrivagner saoz Roy Eales\nC'hoarioù Breizh troet diwar ar galleg, diwar-benn c'hoarioù Breizh.\nLannion, luc'hskeudennoù Francis Goeller, Skrid gant Yvon Le Men, troet e brezhoneg gant Fañch Peru. Embannet gant Apogée, 2005. Dastumad : Les carrés d'Apogée. 47 p.\nToutes les Cultures de Bretagne, avec la participation de : Jean Bescond, Sylvie Blottière-Derrien, Georges Cadiou, Ronan Calvez, Jean-Christophe Cassard, Paolig Combot, Jérôme Cucarull, Françoise Daniel, François de Beaulieu, Michel Denis, Yves Defrance, Fañch Elegoët, René Estienne, Francis Favereau, Claude Geslin, Daniel Giraudon, Yann Goasdoué, Marc Gontard, Jacques Hermouet, Patrick Hervé, Yves Jardin, Yves Lebahy, René Lafite, Rozenn Layec, René Le Bihan, Pierre Le Bris, Daniel Le Couédic, Pierre-Yves Le Rhun, Claude Millour, Jean-Jacques Monnier, Fañch Olivier, Gilbert Péron, Fañch Peru, Jean-Pierre Pichard, Fañch Postic, Georges Provost, Alan-J. Raude, Bernez Rouz, Jean-Fraçois Simon et Jean-Yves Veillard. Skol Vreizh. Levr keinet - 16,5 x 25 - 370 pajennad.\nPennad-kaoz war kaouenn.net amañ, amañ, hag amañ\nPennad-kaoz war tv-tregor.com\nAdtapet diwar « https://br.wikipedia.org/w/index.php?title=Fañch_Peru&oldid=1947560 »


Abadenn Reportajoù Keleier ar Vro : Dizouariñ a ra mazout an Tanio e traezhennoù Treger-Vihan\nAbadenn Reportajoù Keleier ar Vro - Pennad skignet d'ar 24.02.2021\nDizouariñ a ra mazout an Tanio e traezhennoù Treger-Vihan\npoltred gant ti-kêr Plougasnou\nWith : Bernard Kabon\nAr miz-mañ eo bet lakaet war wel ar fed ma vez diflipet c'hoazh mazout eus bag an Tanio 'zo aet d'ar strad, nebell eus Enez Vaz.\nTorrey Canyon, Amoco Cadiz, Erika... Kalzig a vagoù 'doa graet peñse e aodoù Breizh er c'hantved diwezhañ. N'eo weler ket ken ar mazout war ar reier, koulskoude n'eo ket achu ar saotradur tamm ebet : chom a ra sammadoù braz a eoul-maen dindan hon zreit.\nKav 'raer c'hoazh, hiziv an deiz, dekvedoù a lec'hioù e lec'h ma 'oa bet douaret ar mazout. Lod anezhe memes a laosk ar pistri o vont kuit a dammoù er mor.\nSames gant Bernard Cabon 'maomp 'vont d'or un tamm tro war aodoù Treger-Vihan. Maer Gwimaeg 'oa bet hennez 'pad tost da dregont 'loaz, ha soñj mat 'neus eus ar peñseoù... ha eus al lec'h 'm'eo bet douaret ar mazout. Emañ deus mikro Gwenvael Delanoe.\nAn toulloù braz-se a servije da zastum an eoul-maen a-raok ma viche kaset da Vrest 'zo bet gouloet dibaoe. Diaes eo goût hag-eñ e chom saotradur. Met 'vit pezh a denn eus ar mazout a chom dindan hon zreit, e c'hellit mont da glask titouroù war lec'hienn internet "georisques". Aze 'kavit lec'hioù resis, hag a wechoù ezveziadennoù o lâr e red kuit, a bop amzer, banneoù eoul-maen...


Un ton nevez eus tu-all mor breizh | YA! Keleier e brezhoneg - kazetenn sizhuniek enlinenn\nKeleier » A-nevez » Un ton nevez eus tu-all mor breizh\nUn ton nevez eus tu-all mor breizh\n04 / 07 / 2016 | A-nevez, Keleier Etrebroadel | Commentaires fermés sur Un ton nevez eus tu-all mor breizh\nKuitaat Europa a raio ar Rouantelezh-Unanet. Koulskoude zo liammoù kreñv etre tud ar vro ha tud an inizi-se. Den ebet ne oar resis penaos e vo an dazont. Evit magañ ar preder, setu ali un nebeud tud…\nYa, Breizh-Veuriz o deus lavaret o soñj, ha fellout a ra dezho kuitaat Unvaniezh Europa. Met piv e ar Vreizh-Veuriz-se?\nSkosiz, hag Iwerzhoniz Hanternoz Iwerzhon, a fell dezho chom en Europa. Ar re yaouank dre Vreizh-Veur a-bezh a fell dezho chom ivez, ha c’hoazh ar braz eus ar re bet tapet ganto un aotregezh skol-veur, ne vern pe oad int.\nHag e Kembre hag e Kernev-Veur ? Ar braz eus Kembre zo deuet da vezañ tamm-pe-damm evel Kernev-Veur, da lavaret eo pe damsaoznekaet pe peursaoznekaet, met er c’hornoùigoù ma chom ar c’hembraeg un tamm bihan kreñvoc’h, da lavaret eo e Ceredigion hag e Gwynedd, an dud o deus mouezhiet evel Skosiz, a-du gant Europa.\nHag e Bro-Saoz e weler e fell da dud Londrez chom en Europa, an dud eno boas ouzh an embroidi, marteze, hag ivez emskiantek pa ouzont e tegas Unvaniezh Europa arc’hant ha labour d’ar vro. Digor eo o spered war ar bed. E Kerdiz, e Bro Morgannwg hag e Gwent e kreisteiz Kembre, e soñj an dud un tamm evel re Londrez. Er c’hornioù-se ez eus aozadurioù bras, ha muioc’h eus an annezidi a zo aes o bed ha prest da zegemer kemmoù er gevredigezh.\nPa seller tostoc’h, neuze, e teu gwall anat ez eo bet gounezet ar referendom gant ar re a-enep Europa dreist-holl 1.a-drugarez d’an dud dizesk, pe da nebeutañ, ar re hep nemeur a zeskadurezh, ha 2. a-drugarez d’ar re gozh, pe da vihanañ, ar re n’int mui yaouank.\nSaozon al live kevredigezhel izelañ, evel Kembreiz dizesk ha paour kornioù damsaoznekaet Kembre, en em gav diaes o welet ar bed o cheñch, gant an deknologiezh nevez, da skouer, ha gant ar globalizadur, ha lakaet int bet da grediñ e c’hall bezañ adc’hounezet ur veurded romantel hag ul lorc’h broadel a oa kreñv gwechall. Kement-se n’eo nemet sorc’henn, met sur int e c’hall Breizh-Veur bezañ ‘Meur’ adarre. (N’ouzont ket talvoudegezh ar ger Great en anv-se, anat deoc’h).\nGant ar bolitikourien, ha gant ar c’hazetennoù, ez eo bet lakaet tud ar bobl da fuloriñ o welet torfedourien gwarezet gant Lez-Varn Gwirioù Mab-den Europa. Ret e vefe ret o c’hastizañ evel en amzer gozh pa oa reizh an traoù. Droug zo enno c’hoazh pa’z int bet rediet da cheñch ar c’hlogorennoù treden er gouleier evit doujañ da’n endro. Gwashoc’h c’hoazh e klemm kalz anezho pa glevont yezhoù estren tro-dro dezho pa’z eont d’ar stalioù pe pa gemeront an tren. Nemet saozneg ne zere e Bro-Saoz hag e Kembre saoznekaet ha kuitaat Europa a roio tro d’ar gouarnamant serriñ an nor war ar re eus an diavaez. Hag ar bobl, aet droug enno goude bezañ bet hegaset gant ur bern munudoù ha gant istorioù eus estrenien o wallañ merc’hed ha me ’oar-me, a zo bet roet tro dezho da ober reuz, ha reuz o deus graet! Cameron a ranke ober tra pe dra evit enebiñ kresk UKIP; ar referendom avat en deus roet lañs d’ar strollad-se.\nAr re n’o deus ket bet kalz a skol ha bourc’hizien gozh a bren alies kazetennoù evel The Sun ha The Daily Mail. Disheñvel-bras eo an eil kelaouenn diouzh eben met mennet o-div da bouezañ war ‘difenn idenetelezh Breizh-Veur’. Ar pennadoù en Daily Mail zo bet hogos bemdez diwar-benn enbroidi da Vreizh-Veur eus Europa, dreist-holl ar re n’emañ ket ar gwir ganto da vezañ amañ. Elfennoù gouennelour anat zo er skridoù-se. Anatoc’h c’hoazh eo se ar gasoni ouzh an estrenien e bruderezh ar strollad UKIP.\nTrist ha disouezhet en em gav ar braz eus kembraegerien Kembre, evel ar braz eus yaouankiz Breizh-Veur a-bezh. Arc’hant Europa zo bet ur skoazell vras amañ er c’hornaoueg ha Londrez ne roio ket kement, hep mar ebet.\nGwashoc’h c’hoazh avat eo gwelet politikourien diboell an tu dehoù pellañ prest da ren Breizh-Veur, adal miz Here. Du e seblant an dazont evidomp, ha ni paouroc’h n’eo ket hepken a-fed an arc’hant met ivez evit a sell al liammoù gant Europa.\n“An dianav a rog ac’hanon” a weler skrivet àr talbenn ur mirdi en hor c’hêrbenn. Bremañ e ouiomp penaos o deus votet Breizhveuriz: an dianav an heni eo o deus dibabet.\nBremañ e weler spisoc’h n’eo ket get o gevier e oa roget ar re o doa kabalet evit ar Brexit, nag ar re all naket. Ha keuz o do deiz pe zeiz ? Ret eo din lâret on trist. Anavout a ran Kembreiz, Breizhveuriz, tristoc’h egedon c’hoazh ! Chalet on get un draig c’hoazh: hervez ur politikour saoz, ne vo netra cheñchet evit estrenien europat Breizh-veur, namaet n’o do ket ar gwir ken da votiñ. Ha ret e vo din cheñch broadelezh, ma heni paper eta? Ne c’hellin ket bouezhiañ evit ar strollad politikel tostañ doc’hin, Plaid Cymru. Petra gwazh a zo é c’hortoz ac’hanon?\nMeur a zisparti a zo e Breizh-veur, an heni etre ar remziadoù eo an heni anatañ pa felle d’ar muiañ niver a dud kozh kuitaat an UE. Pesort gaou o deus graet d’ar yaouankizoù? Ken anat eo an disparti etre ar bobl hag ar bitaoded, an dud deskamant dezhe, just-èl e Bro-Gall. Petra soñjal c’hoazh a c’hevier Farage, paotr ar strollad UKIP, Le Pen Breizh-veur?\nMeur a unan a zo bet souezhet é welet Kembre, dreist-holl an tachadoù bet sikouret a-gozh get an UE, é votiñ evit ar Brexit. Kontelezhioù kembraeger Kardigan ha Gwynedd a oa a-du evit chom en UE. Daousto ha taolet eo bet mojenn Kembre disheñvel doc’h Bro-Saoz d’ar yoc’h teil da zeiz ar Brexit? Petra vo tonked ar c’hembraeg? Ho pet soñj e oa bet sinet get Breizh-veur “ar Garta, ha “ratifiet” zoken.\nN’eus nemet goulennoù é sevel, re nevez bemdez. Goude bout bet é chom e-mesk Kembreiz e-pad ken pell, 22 vlez, e kredan c’hoazh eo fin pobl Breizh-veur. A-fet bout fur n’eo ket ken anat. Skosiz hag Iwerzhoniz a vo komzet kalz doc’hte ivez, edan berr !\nD’an 23 a viz Even eo bet votet gant ar Rountalezh Unanet da guitaat Unaniezh Europa. Den ne oar dre just peseurt lezevon en do ar referendom-mañ war vuhez an dud e Breizh Veur hag en Europa.\nAn deiz war-lerc’h\nAet on da gousket diouzh noz d’ar Yaou 23 a viz Even gant ar c’heleier e c’hounezfe ar re REMAIN ar referendom ha da 7:15 d’ar Gwener 24 a viz Even on bet dihunet gant mouezh Joan Bizien o lavaret “a-benn ar fin e kuitaio Ar Rouantelezh Unanet Unaniezh Europa”.\nSkodeget, digalonekaat, ankeniet, setu an dud o tihuniñ e-giz m’o defe poan blev. Petra a zo c’hoarvezet ? Penaos eo posupl ? Ret eo din anzav n’anavezan den en dije votet evit mont kuit met 51,9% eus an dud o deus bet graet, memes tra. Ar re yaouank o deus votet evit chom hag ar re gozh evit mont kuit dre vras ivez. Pa vez klevet er skinwel an abegoù; c’hoant adkemer hor bro, chom hep reiñ arc’hant da Europa, derc’hel an arc’hant-se er gêr, re a lezennoù rediet gant Europa, re a estrañjourien o kemer micherioù ar Vreizhveuriz, c’hoant distreiñ d’an amzer dremenet… e c’heller soñjal n’eo ket bet barrek a-walc’h ar strollad REMAIN da respont gant arguzennoù sklaer, pe marteze an dud n’o deus ket bet c’hoant da selaou !\nD’ar Gwener 24 a viz Even dija e komprener ne oa ket gwir na posupl unan eus an arguzennoù bet roet ganto; Reiñ ar £ 350 milion a vez roet da Vrusel bep sizhun da servijoù ar yec’hed. Setu un touell dizoloet re ziwezhat. Ha touellet eo bet an dud ? Ret vo gortoz un tamm evit gwelet met sur eo ez eus bet savet troc’hoù er gevredigezh, roet aon d’an enbroidi, lakaet kasoni da sevel, ha lakaet diaes an ekonomiezh. Start e vo evit ma bro c’henidik, Kerne Veur, ur vro baour a zo bet sikouret kalz gant Europa, hag he yezh a vo en arvar hep ar sikourioù hag an anaoudegezh-se. N’eus den a gred e vo sikouret kement gant Gouarnamant Londrez en amzer da zont.\nChom a ra goulennoù hep respontoù a-vil-vern. Roet eo bet e zilez gant Cameron, ar Ministr Kentañ, piv a gemero e blas ? Ha votet vo gant ar gouarnamant a-benn ar fin da gadarnaat ar mont kuit ? Pegoulz ? Penaos ? Peseurt emzalc’h a vo gant ar stadoù all ? Lod eus ar re o deus votet evit mont kuit a lavar bremañ ne soñjent ket gounit, un eil referendom a c’hellfe bezañ ? Penaos e vo evit an Europiz o chom pe o studiañ er Rouantelezh Unanet ? Petra a c’hoarvezo gant Bro Skos he deus votet he annezidi da chom ? Ur referendom all evit bezañ dizalc’h ? Iwerzhon an Hanternoz hag an harzhoù gant ar republik, penaos e vo ? Feurioù an amprestoù a gresko, paouroc’h e vo an dud, al lur “Saoz” a zo kouezhet dija. Breizhveuriz war o leve o chom en Europa a gollo arc’hant diwar o leve, mont a rafent kuit ? Hag evidon marteze e vo ret din goulenn ar vroadelouriezh C’hall. Biskoazh kement-all !\nYa ! : Petra a sonjit eus an disoc’h ?\nAndrew Lincoln : Meur a elfenn a c’hell displegañ disoc’h ar votadeg.\nAr « vrexiterien », evit an darn vrasañ anezho, a zo ar re o doa gouzañvet dijà diwar politikerezhioù nevez-frankizour Margaret Thatcher. Gwelet o deus o live-buhez o tiskenn goude enkadenn 2008 ha ne reont ket fiziañs ken er bolitikourien e-karg nag en arbennigourien. Abaoe 2004 eo deuet lanv bras enbroidi Europa ar reter da vezañ « bouc’h ar pec’hedoù » evit kudennoù sokial ar vro n’o deus graet nemet kreskiñ gant ruster gouarnamantoù David Cameron. Diskar an impalaeriezh ha dihun ar broadoù keltiek o deus lakaet ivez lod moarvat da gaout aon evit identelezh Bro-Saoz.\nYa ! : Penaos e welit an dazont ?\nA.L. : Un taol a-eneptañ e-unan en deus tennet aze ar Rouantelezh-Unanet. Gwanaet e vo hec’h ekonomiezh pa ‘n do kuitaet an UE.\nMarjinalizet e vo a-fed geo-politikerezh ha muioc’h a chañsoù a vo e tarzhfe ur rouantelelezh n’eo ket gwall unanet ken.\nEn danjer e lak ivez disoc’h ar votadeg dazont Europa. Ma n’eo ket gouest Bruxelles da daliñ ouzh an enkadenn, e c’hellfe an traoù c’hoarvezout er broioù all, gant un efed domino.\nYa ! : Ur troc’h a zegaso etre tud Breizh veur ?\nA.L. : Rannet don eo bet ar Rouantelezh unanet gant ar referendum : rannet etre Bro-Skos ha Bro-Saoz met ivez en diabarzh Bro-Saoz etre ar bolitikourien hag ar bobl, etre ar gêrbenn ha peurrest ar vro hag etre ar rummadoù. Startoc’h c’hoazh e vo ar jeu en Iwerzhon an hanternoz.


Hora em Voronezh, Voronezh Oblast, Rússia. Que horas são em Voronezh agora?\nVoronezh, Rússia ▾ Voronezh\nHora em Voronezh, Voronezh Oblast, Rússia\nO fuso horário de Voronezh : UTC+03:00 ou MSK\nMudança do horário em Voronezh: mudança do horário de verão e do horário de inverno\nNão há mudança do horário em Voronezh.\nNascer e pôr do Sol em Voronezh\nPôr do Sol: 16:15 4:15 PM\nDuração do dia: 8h 2min 15s\nConsulte as tabelas mensais do nascer e do pôr do Sol em Voronezh\nPopulação: 848 752 hab.\nArtigo da Wikipédia: Voronezh\nFreemeteo.com: tempo em Voronezh


ELIANE LETTY-KERVRAN : Pennrenerez ar servijoù eo-hi. Renkañ ha ren a ra an doare ma vez lakaet ar steuñvoù oberoù da dalvezout hervez ar palioù lakaet gant an dilennidi, o kenurzhiañ hag o kontrollañ an dafar hag an arc’hant a zo gant ar gumun. Kenlabourat a ra gant ar Maer hag an Eilmaered evit prientiñ an teuliadoù : emvodoù ar c’huzul-kêr, sevel raktresoù, sevel hag evezhiañ ar budjedoù, klask skoaziadennoù, marc’hadoù publik... Ren a ra ar c’hoskor a-bezh hag ober a ra war-dro respet ar wazourien. Kontañ a ra penaos ez eo bet sevenet an tammoù-labour d’ar Maer.\nSEBASTIEN CAROFF : Karget eo eus ar gontouriezh hag eus ar c’hêraozerezh, ober a ra war-dro an dispignoù hag ar gounidoù, fakturenniñ a ra ar servijoù d’an implijerien (dour ha yac’husaat), plediñ a ra gant an darempredoù gant servijoù kontouriezh ar Stad, ha merañ a ra ar marc’hadoù a-fet ar gontouriezh. Merañ a ra an teñzorerezh diouzh ar gwellañ hag ober war-dro an teuliadoù kêraozerezh. Sikour ha kuzuliañ a ra an implijerien evit a sell ouzh an teuliadoù kêraozerezh, ober a ra war-dro Steuñv Lec’hel ar C’hêraozañ (S.L.K) ha Servij Publik ar Yac’husaat Distroll (S.P.Y.D).\nCAROLE CREIGNOU: Gwazourez velestradurel eo-hi. Karget eo da zegemer an dud hag ober a ra ivez tammoù-labour melestradurel, resev an disklêriadurioù ha sevel an aktaoù a sell ouzh Marilh ar Boblañs. Evezhiañ a ra penaos e vez feurmet salioù ha dafar ar gumun, neveziñ a ra an teuliadoù, sevel an dibab-keleier ha neveziñ lec’hienn internet ar gumun. War he c’harg emañ an argerzh da aozañ an dilennadegoù.


Priz ar Yaouankiz 2021 : Sarah Chedifer ha Paol ar Meur trec'h\nPriz ar Yaouankiz ba Plijidi : un dudi !\nPublié le 2/07/21 23:07 -- mis à jour le 02/07/21 23:07\nPAY Plijidi 2021\nBrav an abadenn aozet gant kelennerien Plijidi hag al levraouegerez, ur skipailh efedus a lak abaoe 17 vloavezh Priz ar Yaouankiz da vout dibabet gant al lennerien yaouank.\nE kreiz bro Dreger, gant daou c'hant skolajiad, ne chom en ti bras hiziv 'met ar re 6vet, niverus e sal vras an hunva. Aketus int chomet da selaou pep skrivagner, o lenn ar pezh o doa skrivet, o selaou rap ar re drede savet war ar skrivagnerien, oc'h eskemm hag o selaou ar skrivagnerien o kontañ kaoz. Plijet int bet gant al levrioù, gant golo pep levr, gant ar skeudennoù diabarzh. Tost tre e oa votadegoù ar re 4re/lise, ken plijet e oant gant pep skrid. Hini Gege Gwenn " E kambr ar stered" a gont istor gwir Resistanted Kreiz Breizh, ha tud yaouank disachet o youl gant ar vezenn Perrot ivez, tud familh Gege. Hag ar skolajidi da dresañ kamp ar Resistanted kichen Boneur, ha da brofañ anezhi da Gege.\nGant Merc'hed ar roue Baco oa bet lakaet ar gomz diwar amzerioù ar merc'hed. Hag ar baotred da eskemm er c'hlas diwar ur sujed ne vez ket komzet kalz diwar e benn. Ha gant Diskornet, un istor faltazi ijinet gant Paol ar Meur e oa bet lakaet ar gomz war al liamm etre an dazont (tud o lakaat o c'horf da vout skornet) hag ar Gelted kozh, gant ur wallenn burzhudus...\nBed ar sorserien oa bet taolennet gant Loeiza an Duigou gant un doare fent a zo dreist. D'ar goulenn "pegeit amzer ho peus kemeret evit skrivañ", souezhet oa bet ar skolajidi da glevet Henri Dorsel da respont : 12 vloaz, pa oa just ur mizvezh evit Gege ha Paol...\nLevrioù evit ar yaouankiz, emit-hu ? Levrioù evit an holl. Ha 'giz vez lavaret gant Michel Tournier : "ul levr a blij d'ur bugel daouzeg vloaz a blij d'an holl, kar al lenner diasañ eo..."\nAn disoc'hoù (425 den yaouank o votiñ e Gwiseni, Kemper, Ar Releg, Plijidi, Sant Ervlan, Gwened)\n- Goude marv DJ Mao (51% eus ar mouezhioù)\n- Merc'hed ar roue Baco, RJ Kernoa\n- Diskornet, Paol ar Meur (36%)\n- Afer Faber, Jakez Erwan Mouton (34%)\nSkridoù ar maouezed, maouezed ar skridoù par Kerne Multimédia le 21/11/2021\nGrall : les hommages et les débats commencent en Pays de d'Aven par Kerne Multimédia le 14/11/2021\nFulub Oillo, priz an danevell e brezhoneg e Karaez par Kerne Multimédia le 31/10/2021


Skotich - Wikipedia\nChulapos o tañsal chotis e festoù San Isidro e Madrid, Spagn.\nAr skotich (pe scottish hervez ar galleg, Schottisch en alamaneg, chotis e spagnoleg, xote e Brazil), zo un dañs-pobl eus Alamagn, Aostria, ha Suis. Un dañs a zaou eo, hep darempred ebet gant Bro-Skos.\nE Breizh-Veur e tegouezhas e 1848, hag anvet "polka alaman" (German polka). E Bro-C'hall ec'h erruas daou vloaz goude hag anvet shottish, diwar ar ger alamanek Schottisch. Pa darzhas ar brezel e 1914 e voe dialamanekaet hag adanvet scottish.\nE Breizh e oa peuzdianav betek ar bloavezhioù 1980 pa deuas lanv ar bal traditionnel da glask kemer lec'h ar festoù-noz. Hiziv e vez dañset kenañ gant ar gwellañ dañserien ha dañserezed hag un tammig bihan gant ar re all, ha plijout a ra d'an akordeoñserien vreizhat seniñ tonioù skotich deuet a bep seurt bro.\nAdtapet diwar « https://br.wikipedia.org/w/index.php?title=Skotich&oldid=1819651 »


Mennad ABU a-enep da drevadenniñ Palestina : kounnaret Nétanyahou !\nAccueil / À la Une / Mennad ABU a-enep da drevadenniñ Palestina : kounnaret Netanyahou !\nMaxime TOUZE 24 décembre 2016\nUn diviz istorel e c’hallfe bezañ hini Aozadur ar Broadoù Unanet. Ur mennad a zo bet votet evit kondaoniñ trevadenniñ Israel e Palestina. Pevarzek ezel eus ar bodad o deus votet a-du gant ar mennad 2334, hag ar Stadoù-Unanet zo chomet hep votiñ, hep lakaat o veto evit ar wech kentañ e gwirionez. A-viskoazh eo bet gwarezet Israel gant veto ar Stadoù-Unanet. Prezidant Obama en deus divizet leuskel ur prof da dTrump a-raok mont kuit. E-barzh ar mennad e vez lavaret e ranker paouez gant an trevadenniñ e Palestina, Jeruzalem-Reter ivez.\nHa n’en deus ket daleet Benyamin Netanyahou evit embann ne cheñch netra evitañ ar mennad-mañ. Ha kendalc’het e vo gant an trevadenniñ e Palestina. Daoust da se eo fuloret Ministr Kentañ Israel. Divizet en deus kastizañ ar broioù o doa kinniget ar mennad. E penn-kentañ e oa ur mennozh bet empennet gant Ejipt. Dimerc’her e oa hag an holl a zo bet souezhet gant o intrudu. Donald Trump en deus pouezet da vat war ar prezidant Abdel Fattah Al-Sissi evit ma vefe dilezet ar mennad-se. N’en doa ket c’hoant da gaout darempredoù fall gant ar prezidant nevez neuze o deus tennet o zestenn. Met da c’houde eo bet adtapet gant peder bro all : Venezuela, Malaysia, Zeland-Nevez ha Senegal.\nKinniget o deus rik an hevelep testenn ha dec’h e oa bet votet. Hiziv neuze en deus embannet Netanyahou e vo galvet en-dro kannadourien Israel e Senegal hag e Zeland-Nevez. Dre ma n’o deus darempred ebet gant Venezuela ha Malaysia ne vo graet netra a-enep dezho. Nullet en deus ivez gweladenn Ministr an Aferioù Diavaez senegalat e Israel e miz Genver, nullet ivez an holl brogrammoù skoazell evit Senegal ha nullet ivez donedigezh kannadourien Zeland-Nevez ha Senegal da Israel. Diskouez a ra mat pegen direnket eo Netanyahou gant an afer. Marteze emeur en ur gammdro da geñver politikerezh broioù ar C’hornôg hag Israel.\nPartager la publication "Mennad ABU a-enep da drevadenniñ Palestina : kounnaret Netanyahou !"


Yann ar Yod - Wikimammenn\n◄ Miserig Al laer a zo laer ►\nAr wreg en ti, ar gwaz er-mêz,\nHag an holl draou a droio êz\n’Vit brasa mad an tiegez !\nSetu aze eur wirionez hag a zo oajet. Na c’houi, na me, nag ho tadou-koz, na va re-me, hini ebet ac’hanomp, a dra zur, na bihan na bras, na foll na fur, n’edo c’hoaz ganet, hag ar wirionez-ze a oa beo ha gwir. Ya, da vihana, mar deo red kredi ar gonchenn-man a zanevellas d’in, eun nozvez goanv, Gwilh an Truilhou, eur pilhaouer a-ziwar gichen kribenn Menez Arre.\nMe ’gred ne gontas d’in a c’haou\nNemet eun hanter ger pe zaou !\nEn e zac’h ’oa muioc’h a laou… Ec’h !\nNeuze, eme Gwilhou an Truilhou, tudou, abaoe ez eus pell ; ez eus pell, da lavaret eo n’eo ket pell, e-giz pell-kerc’h pe pell-gwiniz, met pell amzer… D’ar mareou-ze, war am eus klevet, pep pilhaouer a c’houneze war-dro kant skoed en eun devez pilhaoua, hag hep en em skuiza c’hoaz !\nHag en tiegez an traou a yee didrouzik ha klok a-walc’h en o zro. N’edo nemeto o-daou evit sevel o lezennou ha suja d’ezo. An aotrou person koz, eun den hag a oa maout war al latin, a lavare, en eur gomz anezo : « Tota domus duo sunt, idem parentque, jubentque… » An daou bried, laouen eus o stad, en em gave pinvidik en o faourentez, pegwir, hervez ma lavare gwechall sant Gweltas d’e vestr Kadok ar Fur : « Ar pinvidika den a zo er bed eo an nep na c’hoanta ket kaout ar pez a zo d’an nesa. »\nPerak neuze, a gav d’eoc’h, e vije bet leshanvet va eontr koz (Doue d’e bardono !) Yann ar Yod ? Na lakit ket ho poan da glask. Setu aman ar perak hag ar penaos.\nPetra ’fell d’eoc’h ? Dibaot eo d’eomp kaout tud didamall a bep si fall, zoken e-touez hor c’herent.\nAn dud, a lavare n’ouzoun dare mui piou, a zo damdostik henvel ouz ar stêriou. Rak an holl stêriou a red dour enno, gwir eo, met buanoc’h en eil eget en eben, met lousoc’h pe sklêroc’h en houman eget en hounnez. Ar stêr-man a zo e-giz klouar, ha dour unan all a zo hanter-skornet.\nEvel-se an dud a zo daou rumm anezo.\nMa ! va eontr ha va moereb n’edont ket eus an hevelep rumm ! Margodig, va moereb, hi, en eur gosaat, — abalamour n’he doa ket a vugale marteze, — a deue da veza tuet, eun distera, war ar vuanegez. A-walc’h e veze d’am eontr Yann digouezout eur momedig re zivezat, pe da lein, pe da vern, pe da goan, da zibri pe avalou-douar en o c’hroc’hen, pe zoken soubenn « an tri zraïg, dour, holen ha baraïg », setu kerkent peadra d’am moereb da zic’hourda he latenn ha da zistaga d’he Yann « an Diwarlerc’h » eur zarmon dispar gant litanion ha pedennou eus ar re na glever ket alïes en ilizou. Hag e c’hellit kredi, pa veze deut da benn, teod ar brezegerez ne veze ket merglet en he genou. Ha, koulskoude, ar paour kêz Yann, eun denig war e bouez, ne responte nepred nemet au hevelep geriou bep gwech.\n— Dalc’h sonj, Margodig, ar parkeier a zo pellik ac’halen. Dalc’h sonj ivez eus an abardaez, daou vloaz ’zo, ma torrjout d’in va gar gleiz gant taoliou baz-yod, abalamour ma oa yenet koan ouz va gortoz ; hag abaoe, gouzout a rez, ne c’hellan ket bale ker buan ha kent. Dalc’h sonj, gwreg paour !\nHag evel-se ar barr-arne du a dremene a-dreist al lochenn, dre ma plade Yann dirak Margodig. Ha mat a rea, a gav d’in, petra bennak ma lavarer : « Ar gwaz a bleg gant e wreg n’eo na gwaz na maouez : eun netra n’eo ken, nebeutoc’h c’hoaz eget eur c’hemener. »\nEun abardaevez, koulskoude, o veza chomet re zivezat da hada pour e park an Tri C'horn, ha koan o veza eat yen, va eontr a glevas adarre e « bater noster » gant e berc’henez.\nDroug a yeas ennan eur wech ivez.\n— Petra, emezan, goude ma ran evit ar gwella, e teus c’hoaz ar goubari, ar goustians da derri va fenn d’in ? Ah ! bourdachou ! Mar kav d’it eo ken brao-ze dont d’ar gear, dres pa vez dare koan, nag a-raok na war-lerc’h, n’e teus nemet mont da labourat d’ar park, te, hag e weli !\n— Hag ez in warc’hoaz vintin, eme ar wreg.\n— Pa gari, eme an ozac’h.\nHag, hep muioc’h a reuz, ez eont da gousket.\nAntronoz, da gan ar c’hilhog, setu int o-daou war zav. Hag e voe great e-giz ma oa lavaret en deiz a-raok da noz.\nVa moereb Margodig didrouz, o veza dihunet war he zu mat, a wiskas chupenn he Yann, a gemeras eur rastell, eur varr, eur falz, en dalc’her a-ziadrenv an nor, hag, ar benviou war he skoaz, a ya da labourat da bark an Tri-C’horn, en eur vala eun tamm kreun bara segal.\nA-ziwar dreujou an ti, hag hep distrei, e lavaras d’he Yann :\n— Ha, mar kerez, te ’oar, na zizonji ket da ober mern, ket ’ta ?\n— Na te, eme egile, da zont d’he c’hlask ha d’he c’haout pa vezo dare, nag a-raok na war-lerc’h.\nChomet e-unan, Yann a lakeas da genta tavancher hanter-fank e wreg, ha dao d’al labour : kerc’hat dour, rei eun taolig skubellenn d’al leur-zi, eun taolig diboultrenna d’an arrebeuri.\nDre greiz m’edo gant skaota ar skudilli, war-dro nav heur, an aotrou « Reun-du » a zihunas en e graou, ha, naon d’ezan, a c’houlennas e lein. Ma voe red da Yann tomma gouelien dioustu, evit kaout peoc’h ha pa na vije ken. Hag, en eur vont er c’hraou, e welas edo dizonjet ivez war Bebekig, hag ar c’haor baour n’he doa ken labour da ober nemet lemma he c’herniel ouz ar voger, en eur zellet, a-us d’ezi, ouz eur gevnidenn o paka kelien war he gwiad stignet dindan an treust : labour inouus a-walc’h evit eur c’haor, evel ma welit. Ar pez a zonje ivez Bebekig, hag he dije bet brasoc’h plijadur o labourat da garga he c’hof. Yann a roas ar blijadur-ze d’ezi, hag he c’hasas da douza ar peuri a greske hir war e dôenn blouz.\nEur pennad va eontr a chomas d’he diwall ; met, o welet an heol o pignat e toull unnek heur, e teuas sonj d’ezan eus ar skudilli da beurskaota, hag eus mern poent he farda. Ha, koulskoude, ne oa ket evit lezel Bebekig hec’h-unan war an dôenn. Petra ’zonjit-hu ? Ha mar kouezfe d’an traon ? Ha mar torrfe eur gar, pe ziou, pe deir, pe o feder zoken ?… Ne glevit-hu ket ar jolori gaer a rafe Margodig ? Hounnez a vefe eur zoubenn neuze ! Ya, unan deo c’hoaz !\nSetu bec’h war e spered !…\nGoude meur a zonj, goude krafignat e glopenn, goude sacha war e vleo, e kavas ar penaos. Hag hen, ken laouen ha tra gant e gavadenn, da gerc’hat eur gordenn, ha staga ar c’haor, ha da ziskenn penn ar gordenn dre doull ar moged. Ha prim da zont en traon !\nBuan e lakeas yod mern war an trebez, ha tan dindan. Hag e stagas penn ar gordenn en-dro d’e zivesker, keit ha ma vefe o veska ar yod… met…\n— Ho ! la ! !… Ho ! la ! !… Petra ’rez, Bebekig ? Pe fur pe zod out ?\nAr pez a reas al loen paour ’voe distaga eun taolig fringal war letonenn flour an dôenn c’hlas, emichans evit diazeza he c’hofad peuri. Siouaz ! en eur fringal, e risklas hag e kouezas, ar paour kêz Loenig, hag e chomas a-istribilh etre nenv ha douar !\nN’eo ket red lavaret e frapas hi Yann d’he heul betek hanter ar siminal, pegwir heman a oa stag ar gordenn en-dro d’e zivesker. Ha setu Yann, ar paour kêz denig, a-istribilh ivez e toull ar moged, e benn d’an traon, kant gwech darbet d’ezan da goueza er jidhouarnad yod bero !\nHag e pep penn eus ar gordenn : Bebekig a vleuje gwasoc’h eget pa vije bet eun hanter dousenn kontilli kiger sanket doun en he gourlanchenn !… Ha Yann, o sonjal ne zalefe ket da goueza war e benn er yod, na da veza rostet ez-veo er jidhouarn, zoken a-raok en ifern, a c’houlenne digant ar Mestr Bras pardon d’e bec’hejou.\n— Dre va faot !\nHag e save e zorn da skei war e beultrin.\n— Dre va faot, dre va brasa faot !\nAn Ankou ne oa ket er vro, red eo kredi, ha ne glevas netra. Panefe ze, buan e vije bet diredet.\nMet nann ! an hini a ziredas eo Margodig, va moereb. Ha gant poan a-walc’h e teuas a-benn da ziskrouga divesker Yann, va eontr koz.\nN’ouzoun dare penaos, met ne lavaras ket kalz a dra :\n— Yann ar Yod da ! Sur a-walc’h dre da faot eo, dre da vrasa faot, pegwir e teus c’hoanteat chom da labourat en ti, ha, koulskoude, e c’houzez mat :\n’Vit brasa mad an tiegez.\nHa diwar neuze, eme Gwilhou an Truilhou, va eontr a voe leshanvet « Yann ar Yod ».\nAdtapet diwar « https://br.wikisource.org/w/index.php?title=Yann_ar_Yod&oldid=19102 »\nKemmoù diwezhañ degaset d'ar bajenn-mañ d'an 14 Meu 2011, da 23:30.


EMVOD "BROUD D'AL LENN" - Skolaj Diwan Kemper Jakez Riou\nEMVOD "BROUD D'AL LENN"\nSkolaj Diwan Jakez Riou 1263 …\nGraet hon eus hiziv un emvod evit kaozeal eus ar pezh en deus lakaet anezho diaes e-barzh ar fichenn lenn. Graet o deus Jeanne hag Aziliz, merc’hed 6ved, ar blijadur deomp, da ginnig ur verradenn hag ur savboent barn eus al levr lennet gante. Tud nevez a zo deuet e-barzh ar jeu. Bremañ ez eus 21 skolajiad bennak. Disachet int bet gant ar fed e c’hellont labourat a-stroll. Echuet e vo gant ar raktres e fin miz Mae evit ar re 3de hag e kreiz miz Even evit ar re all. Roet e vo ar prizioù hag ar profoù er Gala.\nNB. Evit ar re o defe c’hoant tremen war Radio Kerne, n’eo ket re ziwezhat evit lakaat o anv.


Ar surf (ger saoznek) a zo ur sport, a orin Hawaiian, hag a c'hoarvez en dour. Riklet e vez, a-sav, war ur wagenn gant ur planken. Graet e vez surf war an aodoù, war ar gwagennoù, a vent bras a-walc'h evit gellout dougen pouez ar surfour hag hini e blanken.\n3 Plankennoù disheñvel\n5 Deveradoù ar Surf\n5.2 Stand Up Paddle\nDizoloet oa bet ar surf gant James Cook (1728-1779) e-kerzh e drede beaj. Erruet-eñ en inizi Sandwich, en Hawaii e verzhas e oa tud hag o doa plijadur o neuial betek ar pezh' vez anvet line up (lec'h ma krog ar gwagennoù da darzhañ betek erruout war an aod) hag a zeue war gein ar wagenn, war-sav, gant plankennoù bet troc'het en ur c'hef.\nHe'e nalu e Hawaian, ar surf oa bet difennet diwar gourc'hemenn amerikan dre ma veze graet noaz, ar pezh a feuke anezho.\nPa 'z oa bet dizoloet ar sport-se gant James Cook en doa merzhet e oa krogadoù etrezo. Gant al live o doa tapet e surf hag hervez an disoc'hoù bet er c'hrogadoù e kreske, rummad sokial an dud er gevredigezh.\nA zrugarez da Zuke Kahanamoku, e penn kentañ an XXvet kantved, 'n em strewas ar surf betek an inizi Hawaii hag er memes amzer, betek ar Stadoù Unanet hag e Aostralia. Kregiñ a reas a-zevri gant ar c'henwerzhouriezh, e bed ar surf er bloavezhioù 1950, 1960 gant araokerezh an teknikoù. Kregiñ a rejont ar "shaperien" (an dud a fard plankennoù) d'ober gant dañvez sintetek, evit kreñvaat ar plankenn hag aesaat an implij. Chom a ra an darn vrasañ eus ar plankennoù e koad. En em ledanet eo dija war aodoù Kalifornia (S.U.A.) hag krogadoù ofisiel a zo lakaet e plas.\nGant an otoioù o stankaat er bed kornogad, ez aio pelloc'h-pellañ ar sevenadur "Surf". Beajiñ a rejont evit tizhout an aodoù espar. Ar surferien a grogo da veajiñ evit kaout AR spot gwellañ. Implijet e veze ganto c'hoazh plankennoù hir-tre ( etre 2 ha 5 metrad), anvet longboard. Skuizhus-tre oant da zougen, plankennoù hir ha pounner, diwar-se e klasko ar shaperien kavout dañvez skañvoc'h, plankennoù gant mentoù disheñvel hag ouzhpennet e voe angelloù evit stabilaat treuz ar plankenn en dour. Bed an aeronotek a soñjas implij an hevelep dañvezioù, da skouer, hag e voe herlec'hiet ar c'hoad gant ar poliuretan, hag implij ur rousin evit kreñvaat ar blankenn.\nErruout a reas ar surf en Europa tro ar bloavezhioù 1950. Da gentañ e Bro C'all, e kichen Biarritz, betek errout da c'houde war aodoù ar meurvor Atlantel. Krouet e voe kampionadoù, hag Kampionad Frañs 1añ a c'hoarvezas e 1960. E 1964 e voe krouet ar skol surf 1añ e Biarritz. Hiziv 37 500 lisañset zo kontet e Bro-C'hall (Breizh endalc'het. Breizh a zo e-touez al lec'hioù ma z'eus ar muiañ a surferien). Stankoc'h-stankañ eo trezennoù Breizh pa vez devezhioù gant gwagennoù, en arbenn da se e teu startoc'h da dapout gwagennoù, hep ma vije ur penn beulke o wic'hal, tri mil amoet, hag ar prioritelezh?\nUr spot a zo ul lec'h war an aod, lec'h ma vez gwagennoù. Ur spot a c'hell bezañ mil-brudet pe sekred tre. An aliesañ eo lec'hiet war un draezhenn met, a-wechoù, gwagennoù 'n em feurm tro dro d'ur porzh da skouer pe war kerreg e kreiz neblec'h. Cheñchet e vez spot hervez duc'hadur an avel, diouzh an amzer, an houlañchenn hag an avel. Pep surfer en deus e Homespot, al lec'h ma blij dezhañ ar muiañ riklañ. War-lerc'h hervez ardremmez pemdeziek ar gwagennoù e c'hell mont d'ur spot all. Anvet vez ur "spot gwareziñ" ul lec'h ma ne sko ket ken kreñv an houlenn. Riklet e vez war ar spotoù gwarezet pa darzh re greñv an houlenn evit surfiñ ar spotoù boaz.\nA drugarez da lieseurtegezh aochoù Breizh eo disheñvel tre ar spotoù evit surfiñ. Spotoù mil anavezet'zo e Breizh, da skouer, an Dorchenn e bro vigoudenn. Krouet eo bet skol surf gentañ e Breizh en Dorchenn. Betek 10 skol surfiñ a gaver enno. Lec'hiet eo e dibenn bae Gwaien, ar pezh a lak ar spot-se da vezañ tost atav. Ar Palud e Kraoñ a zo anavezet mat ivez, pe c'hoazh Aod Gouez Kiberen . An dalc'h gant ar spotoù-se ez eo, e vezont darempredet stank. E-pad an hañv e c'heller gwelet tri c'hant surfour war an dour e beg an Dorchenn.\nSpotoù'zo, a zo evel al lec'hioù pesketa a chom sekred. Ur bern a zo e Breizh met an aliesañ e chomont etre surferien ar vro.\nE penn kentañ ar surf e veze implijet nemet plankennoù hir-tre (longboard). Met pa'z eo bet kresket an niver a surferien eo bet ijinet plankennoù-all, diouzh stumm an dud. Kroget int da veraat ment ar plankennoù surf. Bremañ, leiz a blankennoù disheñvel a gaver. Amañ ez eus ar re voutinañ. Al Longboard a zo ur plankenn hir-tre, d'eus 2.75 metrad da 5/6 metrad. Pounner-tre eo ar plankenn-se ha tev a-walc'h ivez.\nAr Shortboard a zo ur plankenn berr. Deus 1.50 da 2.10 metrad.\nAr Gun a zo ur plankenn a vent etre. Mont a ra e mentoù etre 2.10 ha 3 metrad. Implijet e vez ar surf-mañ evit risklañ gwagennoù bras. Fin tre eo ar Gun, dre-se eo aesoc'h evit treiñ met diasoc'h evit roeñvañ.\nAr Fish a zo ur plankenn berr a-walc'h. Ar ment a vez hañval ouzh ment ar Shortboard met kalz ledanoc'h eo, pezh a zegas stabilded d'ar rikler. Gant un "tail" (penn a-dreñv ar plankenn) "troc'het" a-ratoz, a-benn aesaat ar flodadur.\nEvit chom war-sav war ar plankenn eo ret kaout un teknik ispisial ha dreist-holl ar c'hempouez. Anvet e vez an take off ar prantad trumm-tre, goude roeñviñ , 'n em sevel war ar plankenn kreiz ar wagenn, etre an eonenn o tarzhañ hag ar vuzell.\nAnvet eo regular an den a lak en a-raok e c'har gleiz, hag goofy an hini a lak en a-raok e c'har dehou. (evel e skateboard).\nDeveradoù ar SurfAozañ\nGant emled ar sevenadur surf, eo bet deveret sportoù all, diwar ar memes santadoù, hag ar blijadur da riklañ war gwagennoù ha da gaout plijadur o vezañ a-gevred gant an dour, an natur hag ar gwagennoù...\nAr bodyboard a zo ur sport hag a vez graet er gwagennoù ivez. Ret eo roeñviñ buan a-walc'h evit tapout ar wagenn gant ar body (plankenn e mous) hag riklañ war kein ar wagenn. Gant palmoù war an treid e c'helont roeñviñ a-daol trumm ha n'em lañsañ er wagenn. Riklañv a reont astennet war ar plankenn.\nStand Up PaddleAozañ\nImplijet e vez evit ar sport-se ur plankenn hir, tevoc'h eget ul longboard, hag e-se stabiloc'h c'hoazh. Kemeret'vez ar gwagennoù war-sav gant sikour ur roeñv. Chom a reont en diabell, rak loc'hañ a reont deus pell, ha tapout a reont pep gwagenn a drugarez d'an nerz kreñv a gasont gant an taolioù roeñv. Roeñvet 'vez betek bezañ kemeret gant ar gwagenn ha bleiñet vez ar plankenn gant ar surfer hag a zo lec'hiet a-dreñv ar planken.\nAr bodysurf a zo ar surf hep plankenn. Riklet 'vez er wagenn hep plankenn. Roeñvet e vez gant an divrec'h.\nEvit ar sport-se e vez implijet ur plankenn treut-tre, an peurliesañ en koad. Paket e vez ar wiskennad dour hag a chom a-rez an dour goude tremen ar wagenn, pe mod all e vez kemeret ur wagenn e beachbreak (ur wagenn hag a strak war an draezhenn).\nAdtapet diwar « https://br.wikipedia.org/w/index.php?title=Surf&oldid=1952295 »\nKemm diwezhañ d'an 15 C'hwe 2022 da 08:20


George Michael, luc'hskeudennet e Nisa e miz Gwengolo 2011.\nGeorge Michael, bet ganet Georgios Kyriacos Panayiotou (Γεώργιος Κυριάκος Παναγιώτου) d'ar 25 a viz Mezheven 1963 e Londrez (Bro-Saoz) hag aet d'an Anaon d'ar 25 a viz Kerzu 2016 e Goring-on-Thames (Oxfordshire, Bro-Saoz), a oa ur c'haner-sonaozer ha produour saoz.\nKroget e oa George Michael gant ar c'han evel ezel eus an daouad Wham! met brudet eo chomet evit e labour er bloavezhioù 1980 ha 1990, gant kanaouennoù evel Last Christmas pe Wake Me Up Before You Go-Go, ha pladennoù evel Faith (1987) pe Listen Without Prejudice Vol. 1 (1990). George Michael en doa bet gwerzhet ouzhpenn 100 milion a bladennoù dre ar bed holl. E gentañ albom, Faith (1987), a oa bet gwerzhet tro da 20 milion a skouerennoù anezhañ.\nMintin abred d'ar 25 a viz Kerzu 2016 e voe adkavet George Michael marv e e wele d'an oad a 53 bloaz. Ne ouzer ket gwall vat gant petra eo marvet.\nGeorgios Kyriacos Panayiotou a oa bet ganet e East Finchley, Londrez d'ar 25 a viz Mezheven 1963. An tad, Kyriacos Panayiotou, a oa ur pretiour a orin Gresianek-Chipriek a oa deuet da vevañ e Londrez er bloavezhioù 1950 hag a gemmas e anv gant ar stumm Jack Panos. Mamm George Michael, Lesley Angold (ganet Harrison; 1937–1997), a oa ur gorollerez Saoz. George Michael a dremenas darn e vugaleaj e Kingsbury, Londrez, e ti e dud bet prenet nebeut amzer goude ma voe-eñ ganet. Skoliataet e oa bet e Kingsbury High School. Div c'hoar henañ a oa dezhañ Yioda ha Melanie.\nPa oa oadet a zek vloaz ar familh a dilojas betek Radlett, Hertfordshire. Eno e voe skoliataet George Michael er Bushey Meads School er gêriadenn nepell Bushey. Eno e kejas gant Andrew Ridgeley a zeuas da vezañ e gamalad ha gant an amzer an eil ezel d'an duo Wham!. An daou gañfard o devoa ar memes c'hoant da zont da vezañ sonerien a vicher. George Michael a grogas gant seniñ e metro Londrez gant kanaouennoù evel "'39" gant Queen. Kroget e voe da vezañ un DJ goude-se, o c'hoari e boestoù-noz pe skolioù tro-dro Bushey, Stanmore, pe Watford. Goude-se e voe ezel eus ur strollad berrbad ska the Executive, gant e gamalad Ridgeley, Paul Ridgeley ar vreur, Andrew Leaver, ha David Mortimer (anavezet goude-se evel David Austin).\nLec'hienn ofisiel George Michael\nAdtapet diwar « https://br.wikipedia.org/w/index.php?title=George_Michael&oldid=1822941 »\nKemmoù diwezhañ degaset d'ar bajenn-mañ d'an 10 Gen 2019, da 19:38.


Carl Michael Bellman - Wikipedia\nCarl Michael Bellman, gant Johan Tobias Sergel, 1792\nCarl Michael Bellman, ganet en 1740, ha marvet en 1795, a oa ur barzh svedek brudet dre e ganaouennoù da evañ ha sonioù erotek, hag a blijas kenañ d'ar roue Gustav III. Lesanvet e voe Anakreon Sveden.\nSavet en deus sonioù fentus diwar-benn tavarnioù Stockholm ha gwall blanedennoù tud tapet gant ar boeson, ar gasterezh, ar garantez, ar c'hleñvedoù hag ar marv .\nKanet eo bet kanaouennoù Bellman gant kalz a ganerien svedek, e lazoù-kanañ. Troet ez eus bet lod e meur a yezh, saozneg hag alamaneg. Hans Christian Andersen an hini kentañ a reas troidigezhioù e daneg.\nG.Ljunggren, Bellman och Fredmans epistlar, Stockholm, 1867\nN.Afzelius, Myt och bild i Bellmans dikt, Copenaghen, 1947\nAdtapet diwar « https://br.wikipedia.org/w/index.php?title=Carl_Michael_Bellman&oldid=1821086 »


Journal de Renaud Camus, samedi 19 octobre 2013\ncréée le dimanche 20 octobre 2013, 19 h 22\nmodifiée le dimanche 17 novembre 2013, 19 h 22Samedi 19 octobre 2013, minuit et demi. Le sévère La Farrène me rabat le caquet (et le sien), quant à mes illusions de ~~~~~~~ ~~~~~~~~~~~~~~~~ — ~~~~ ~~~~~~ ~~~~~~ ~~~~~~~~~, ~~ ~~~~~~~ ~~~ ~~~~ ~~~~~~~~ ~~~~~~~, ~~~ même curieuse hausse ~~~ ~~~ fréquentation :\n« Hélas, ~~~~~ ~~~ ~~~~~~~ ~~~~ ~~~~ ~~~~~~ ~~ ~~~~~~~~~~ ~~~ ~~~~~~~~~~. ~~’~~~~~~~~~~~~ ~~~~ ~~~ ~~~~~~~~~ : ~~~ “~~~~~~~~ ~~~~~~~” ~~~~~~~~~~~~~ ~~~~~~ ~~~~ “~~~~~~~” ~~~~~~~ ~~~~~~~ affichage d’une photo, même sous ~~~~~~ ~~~ ~~~~~~~~~. ~~~~~~ ~~~~~~ ~~~~~~ ~~~~~~ ~~~~~ ~~~~ ~~~~~~~~~~ ~~~~~~~~~ ~~~~~ ~~~~ ~~~~~~~ ~~’~~~~ ~~~~~~~~~~ ~~~~ ~~~~~~~ ~~~~ ~~~~~ ~~~~~~~~~~ ~~~~~~ ~~~~ ~~~~~~~, ~~~~~ ~~~ ~~~~~ n’a pas été vue par l’internaute. »\nBack ~~~ basics, ~~~~~ : ~~~~~~ sur ~~~~~~ ~~~ ~~~~~~. ~~~ exception.\nConduit ~~~~ ~~~~~~~, ~~~ ~~~~~ ~~~~~ ~~~~~~ ~~~~ ~~~~~~~~~~~~ ~~ ~~~~~~~~~~, ~~~ ~~~~~~ : ~~~~~~~ ~~~~~~~~~~~~, ~~~~~ pas trop — ~~~ ~~~~~~~~~~~ ~~~~~~ ~~~~~, ~~~ ~~’~~ ~~~~ ~~~~~~~ ~~~~~~~~ ~~~~ ~~~~ ~~~~~~~~~~~~~ alarmant.\nDu ~~~~~~~ ~~~ ~~~~~~~~~~ ~~~~~ ~~~~~~ ~~~~~~~ ~~~~~~’~~ ~~~ ~~~~~~~ ~~~ ~~~~~~~ ~~~~~~, ~~~~~ ~~~~ faubourgs ; puis de ~~~ ~~~~~~’~~ ~~~~~ ~~~ ~~ ~~’~~~~~~~~ ~~’~~~~~, ~~~ ~~~~~ ~~~~~~ ~~~~~~ ~~~~~~~ ~~ ~~~~~~~ ~~~~~~~, ~~~~ ~~ ~~~~~ ~~~~ ~~~~~~ ~~~~~~~~~ ~~~~ ~~~~~~~~ ~~~~~~~~~~ ~~~ ~~~~ ~~’~~~ doit transporter demain ~~ ~~~~~~~~~, ~~~~~ ~~~~ ~~~~~~~~~~~ ~~~~~~~~~~ (~~~~~ ~~~~~ ~~~ ~~~~~ ~~~~ ~~’~~~ ~~’~~~~~ ~~’~~~~~~~ ~~~ ~~~~~~~ ~~~ ~~~~~). ~~~~~ ~~~~~~~~ ~~~~ ~~~~~~~~ ~~~~~ ~~~~ ~~~~~~ ~~~ ~~~~ âge. Et, tandis ~~~~ ~~~~~ ~~~~~~~ ~~~, ~~~ ~~~~~~~~~~~ ~~~ ~~~~~~~~~~~ ~~ ~~~~ ~~~~~ ~~~ ~~~~ ~~~~~~~~~, ~~~ ~~~~~~~~~~ ~~~ ~~~ ~~~~~~~~~~~ ~~~~~~~~~~~ ~~~~ ~~~~~~~~~ ~~~~ ~~~~~ ~~~~~~~~~, ~~~ ~~~~~~~~~~ fameuse expulsée kosovare (~~~~~ ~~~ ~~~~~~), ~~~~~~~~ ~~~~~~~~ ~~~ ~~~~~~~ ~~~ ~~~~~ ~~~~ ~~~~~~~~~ (~~~~~ ~~~~~ ~~~~ ~~~~~~~~~ père).\nÉmilia ~~~~~~~ ~~~~ ~~~ ~~~~ ~~~~ ~~~~~ ~~~~~~~ ~~~ ~~~~~ ~~~~~~~~~~ ~~’~~~ profiter tandis qu’il ~~~ ~~~~ ~~~~~~ ~~~~~~~, ~~~~~~~ ~~~ ~~~~. ~~~ ~~~ ~~~~~~~~~ ~~~~~ ~~~~~, ~~~~-~~~~~, ~~~ ~~~ ~~~~~ ~~~ ~~~~, ~~’~~~~-~~-~~~~~, ~~ ~~~~ ~~~~~, ~~~ ~~~~~ ~~~ ~~~~~~~~ (~~’~~~~~~~ qu’elle se trompe). ~~~~~ ~~~~ ~~~~~~ ~~~~~~~~ ~~~~~~ ~~~~ ~~~ ~~~~~ ~~~~ ~~~~. ~~~~~ ~~~~~~~~~ ~~~~~~~~~ ~~~~~~~~~~~~~~ ~~ ~~~~~~~ ~~~~ ~~~~~~~~, ~~~ ~~~ ~~~~~~~~~~ ~~~~ ~~~~ ~~~~~~~~~ ~~~ ~~~ ~~~’~~~~~ exprimait, sur le ~~~~ ~~~~~~~ ~~~~ ~~~ ~~~~~~~~~~, ~~~~~~’~~~ ~~~ ~~~~~~~~~~~~, ~~~~ ~~ ~~~~~~~~~ ~~~~ ~~~ ~~~~~. ~~~~~ ~~’~~~~~~~~~ ~~~~~ ~~~~ ~~~~~~~~~~, ~~~~ ~~ ~~~~~~~~~ ~~~~. ~~~~~ ~~ ~~~~~ ~~~~~ des dispositions — ~~~~~~ ~~~ ~~~~~ ~~~~~~ ~~~~~ ~~~ ~~~ ~~~~~~~ ~~~~~~~~ ~~~ ~~~~~~~~~ — ~~~~~ ~~~~ ~~~ ~~~~~~~~~~ ~~~~ ~~~~~~ ~~~~~~~~~~ ~~~~~~~ ~~~~~~ ~~~~~~~~~~~ ~~~~ ~~~~~~~~~~ ~~~~~ ~~~~ ~~~~~~ qu’elle a dans ~~~ ~~~~, ~~~ ~~~~~ ~~~ ~~~~~~~~~~ (~~~~~~~~~~~ ~~~~~ ~~ ~~~ ~~~~~ ~~~~ ~~~~~~-~~~, ~~~~~~ ~~~ ~~~~~~~~ ~~~~~~~~~ ~~~~~~~~~~ ~~~~~~~~~~ ~~~ ~~~ ~~~~~~~ ~~~ ~~~~~~ national…).\nLe ~~~~~~~~~~ ~~ vécu dix ans ~~~ ~~~~~~, ~~’~~~ ~~~ ~~~~ ~~~~~~~~~~~. ~~~~~ ~~~ ~~ ~~~~~~~ ~~~ ~~~~~~~~~, ~~~~~~~ ~~’~~~ ~~~~~~~~ ~~~~~~ ~~~~~~~~~~~, ~~~ ~~’~~~ ~~~~~ ~~~~~~~~, « ~~~~ ~~~~~~~~~~ ~~~ ~~~~~~~ ~~~ ~~~~~~~ » (?). Est-ce avec ~~~~ ~~~~~~~~~~ ~~~ ~~~~ ~~~-~~~~~~~ ~~~ ~~~ ~~~~~~~~~~ ~~~’~~~~~~~ ~~ ~~~~~ ~~~ ~~~~~~~~~~~, ~~~~-~~~~~, ~~~~~ ~~~ ~~~’~~~~~ ~~~~~~~~ “~~~ ~~~~~~~~ ~~~~ ~~~~~~~~”, ~~~ ~~~~~~~~ ~~~ ~~~~~~ ~~~~~~~~~~~~ “XVIIIe”, dirais-je, malgré ~~~~ ~~~~~~ ~~~~~~~~~~ ~~’~~~~~~, ~~~ ~~~~~~~~ ~~~~~~~, ~~~~~ ~~’~~~~~~~ ~~~~~~~~~ ~~~~, ~~~~~ ~~~~~~, ~~~’~~~ ~~~~~ ~~~~~~ ~~~~~ ~~~ ~~~ ~~~~~~ ~~~~~~~~~~ ~~~~~~ ~~~ ~~~ ~~~~~~~ ~~~~~ ~~~~~~~~~ et Agen, à ~~~~ ~~~~~~~~ ~~~ ~~~~~~~~~~~ ~~~ ~~~~~ ~~’~~~~~ ? ~~~~~~ ~~~~~~~~ ~~~ ~~~ ~~~~ ~~’~~ ~~~~~~~~ ~~~~ ~~~~~ ~~ ~~~~~~~~ ~~~~~~~~, ~~~~~ ~~~~ ~~~~~~~~~ ~~~~~~~. ~~ ~~’~~~~~~~ ~~~ ~~~~~ promenait beaucoup ma ~~~~~, ~~~~~ ~~’~~~~~~ ~~~~~~~~ ~~~~~ ~~~ ~~~~~~~~, ~~~~~~~~’~~~~, ~~~ ~~~~~ ~~~~~~, ~~~~~ ~~~~~~~~, ~~~~~~~~~~~~, ~~~ ~~~~~~ ~~~’~~~ ~~~~~~~~ ~~~~ ~~~’~~~ ~~~~ ~~~, ~~~ ~~~~~~~~ ~~’~~~~~~, ~~~~~~~~~ ~~~~ clients. Elle y ~~~~~~ ~~~~~~~ ~~ ~~~ ~~~~~ ~~~ ~~~~~~ ~~~~ ~~~~~~~~. ~~~ ~~~ ~~~~~, ~~~~-~~~~~, ~~~~ ~~~~~~ ~~~~~~~~~ — ~~~ ~~~~ ~~’~~~~~~~ ~~~~~~~~~ ~~~~ ~~~ ~~~ ~~~~~ ~~~~ ~~~~~ bien d’où ma ~~~~~ ~~~~~~~ ~~~~~ ~~~~~~~ ~~~~~~~, ~~~ ~~~~~~~~~~ ~~~~~~~~… — ~~~~ ~~~~ ~~~~~~~~~ ~~~ ~~~~~~~~~ ~~~~~~ ~~~ ~~~~~~ ~~~ ~~~~~~~~, ~~~~~ ~~~~ ~~~~~~~~~ (du XIXe siècle ?) : ~~~~~~ ~~~ était attaqué, on ~~~~~~~~ ~~~~ vipères.\nLe ~~~~~~~~, ~~~~ ~~~~~~~~ ~~’~~~~~~, ~~~~~~~~, ~~~~ ~~~~~~~, ~~~~~ ~~~~~~~ ~~~~ ~~~~~~~~ ~~~~ ~~~~~~~, ~~~ ~~~~ ~~~~ ~~~~~~, ~~ ~~~~~, ~~~~~~~, ~~~~~~~~~ ~~~ ~~~~~~~~~~ ~~~ de moqueries, à ~~’~~~~~~~, ~~~~~ ~~~~ ~~~~~~~~ ~~~ ~~’~~~~~-~~~~~~~ (~~~~ ~~~~~~~~ ~~~~~ ~~’~~~~~-~~~~~~~, ~~~~ ~~~~~~~ ~~~~~~~~~~~ ~~~ ~~~~ ~~~~~~~~~, ~~~’~~~~~ ~~~~~~~~ ~~~ ~~~~~~~~ ~~ ~~~~ ~~~~~ ~~~~~, ~~~ ~~~~~~~~~ ~~’~~~~~~~~~ des procès, sont ~~~ ~~~ ~~~~ ~~~~~~~ ~~~~~~~~~~~). ~~’~~~~~~ ~~~~~ ~~’~~~~~~~~~ ~~~~~~~~~~~ ~~~ ~~~~~~~~-~~~~~~-~~~~~~~~~~~ ~~~~~~ ~~’~~~~~~~~~~~~~ ~~~ ~~~~~~~~~~~, ~~~~~ ~~~ ~~~~~ ~~~~~~~~~~~~~~ ~~~ ~~~~~~~~~ ~~~~ ~~~~~~ ~~~ ~~~ ~~~~~~~ ~~~~~~~~~~. Les congressistes furent ~~~ ~~~~~~~~~~~ ~~~ ~~~~~ ~~~~~~~ ~~~~ ~~~~~~~ ~~~~ ~~~~~~ ~~~~ ~~~~~~~ ~~~ ~~~~~~~~~~, ~~~ ~~~~ ~~~~ ~~~~~~, ~~~~-~~~~~, ~~~ ~~~~~~ ~~~ ~~~~~ ~~~~~~ ~~~~~~~ — ~~~ ~~~~~~ qu’elle confond encore ~~~~~~~~ ~~~ ~~~~~~~~~ ~~~~~~~, ~~~~ ~~~ ~~~~~~ ~~~~ ~~~~ ~~~~~~~~~~~~~~ ~~~~~~ ~~~~ ~~~~ ~~~~~~… ~~~~~ ~~~~~~~~~ ~~~~ ~~~~~~~-~~~ ~~~~~~ ~~~~ pourboires ~~~, ~~~~~~ ~~~ ~~~~~~~~~ ~~~~~~~~~~ ~~’~~~~~~~ moments du récit, ~~~~~ ~~~~~~~ ~~~ ~~~-~~~~~~~ l’établissement ?\nOr ~~~~~ ~~~~ ~~~~~~~, ~~~ ~~~ ~~~~~~ ~~~ ~~~’~~~ ~~~ ~~~~~~, ~~~~~ ~~~~~ ~~~ ~~~~~~ ~~~~~~ ~~~~~ — ~~~~ ~~~~~~~~~~ ~~~~~ ~~’~~~~~~~ ~~ quatre-vingt-cinq ans sur ~~~~ ~~~~ ~~’~~~~~~~~. ~~~ ~~~~~ ~~~~~~~ ~~~~~~~~~ ~~~~ ~~~~~~~~~ ~~~~~~~~~~~ ; ~~~ ~~~ ~~~~~~~~~ ~~~~ ~~~~~~~ ~~~’~~ ~~~~~~~, ~~’~~~~~~~ ~~~’~~~ ~~’~~~~ ~~~~ ~~~~~~ ~~~~~~~~~, ~~~ ~~~~~~~~ ~~’~~~~~ ~~~~~~~~~~, ou de fatiguer, ~~~ ~~~ ~~~~~~~~~ ~~~~~~~~~~~~ ~~~ ~~~~~~~~~~~~~, ~~~~~~~~ ~~~~~ ~~~ ~~~~~~~~~~ ~~~ ~~~ ~~~~~~~~~~~ ~~~ ~~~~~ ~~~~~~~~~, ~~~ ~~~~ ~~~~~, ~~~~ ~~~~~~~~~~~~ ~~ ~~~~~~~ ~~~~~ ~~~~~ ~~~~~~~~~ ~~~-~~~~~~~ de vos têtes, ~~~ ~~~~~~~~~~ ~~ ~~~~~~~~~~, ~~~~~ ~~~~ ~~~~~~~~~~~~~ ~~~ ~~~~~~~~~ ~~~~~~~~~~~. ~~~ ~~~~ ~~~~~~~~, ~~’~~~~ ~~’~~~~~~~~~~~ ~~~~ ~~~~~~~~~ ~~~~~~~, ~~~~~~~~~~~~~ ~~~~~~~~~~~ ~~~ ~~~~~~~ ~~’~~~ ~~~~~~ ~~’~~~~~~~~~~~~~ ~~~ ~~’~~~~~~~~~~~~~~~~~ : ainsi le château ~~~~ ~~~~~~~~, ~~~ ~~~~~ château ~~~ ~~~ Testère, ~~~~ ~~~ ~~~~~~~~ ~~~ ~~~~~~~~~ (~~ ~~~ ~~~~ ~~~~~~~~~~ ~~~~~ ~~~ ~~~~~~~~~~~ ~~~ ~~~~~~~~~, ~~~~ ~~~ ~~~~~ ~~~~~~~~, ~~~~~~~ de campagne du ~~~~~~~~ ~~~~~~~~~~, ~~~~~~~~~~ ~~~ ~~~~~~~~ ~~~ ~~~~~~, ~~~~~ ~~~ ~~~~~~~~~~~~~, ~~~~~~ ~~~~~~~~ ~~~~~~~~~~~ ~~~ France).\nD’ailleurs ~~~ ~~~ ~~~~~ ~~~~~~ ~~ ~~~~ Vaisseaux brûlés.\nIl ~~~~~~~~~ ~~~~~~~ ~~~~~ ~~~ mot du merveilleux ~~~~~~~~~ ~~’~~~~~~~, ~~~~~ ~~~ ~~~~~~~~ ~~~ ~~~~~~~ ~~ ~~~~ ~~~~~, ~~~~~ ~~~~~~, ~~~~~~~~ ~~~~ ~~~~~~~~~~. ~~~~~ ~~~~~~~~ ~~~~~~~~~~~~~ ~~~~ ~~~~~~~~ ~~~~ ~~~~~~~~~~~, ~~~ ~~~~ ~~~~~ ~~~ ~~~~~~~ en général, qu’elle ~~~~~~~ ~~~~~~, ~~~~~~~~~~, ~~~~ ~~~~~~~, ~~~~~~~~~~~, ~~~~~~~ ~~~ ~~~~~~~~~ ~~~~~~~~~~ ~~~ ~~~ ~~~~~~~~ ~~~~~~~~. ~~~~~ ~~~~~ ~~~~~~~~ ~~~~~~~~~~ ~~~~ ~~~~~ ~~~~~~ ~~~~, ~~~~ messieurs (~~~ ~~~~ dames), plus instruits, plus ~~~~~~~, ~~~~~ ~~~~~~~~~. ~~~~~ ~~ ~~~~ ~~~~~~~~~~ ~~~ ~~~ ~~~~~~ ~~~~~ ~~~~~~~~ ~~~~~~~~~~~ ~~~~ ~~~~~~~~~~~~~ ~~~~~~ ~~~~ ~~~~~~~ ~~~ ~~~~~~~~~~ ~~~ ~~~~ ~~~ ~~~~~~~~~~~~, les nobles, ~~~~~ je dois bien ~~~~~~~~~, ~~~~~-~~-~~~~~, ~~~’~~~~ ~~~~~ ~~’~~~~ ~~~~~ ~~~~~~ ~~~~~~~ (~~~~ ~~~~~). ~~~~~~, ~~~~~~ ~~’~~~~~~ ~~~~~~~~~ ~~ ~~’~~~~~~~~~ ~~~~~~~~~~, ~~~ ~~~~~, ~~~ ~~~~~~, ~~~~~ ~~~~~~~~~ ~~~~~ ~~~~~~~~ ~~~~ ~~~~ Rigaud (elle travaillait ~~~~~~ ~~~~~ ~~~~) ~~~~~~~~~~~~ ~~~~~~~ ~~~~ ~~~ ~~~~~~~~~~~~ ~~~ ~~~~~~~~~~ ~~~ ~~~~~~~~, une noble, ~~~~~ ~~~~~ ~~~~~~~~~ ~~~~~~ ~~~~ ~~~~ ~~~ ~~~~~~~~~ ~~~~ ~~~~~~~~ ~~~~~~~~~~~ ~~~ ~~~~ sur moi, pour ~~~~~~~ ~~~~~ ~~~ ~~~~~~~~.\nvoir l’entrée du samedi 19 octobre 2013 et son image dans Le Jour ni l’Heure


Evit ur gwilioudiñ buan | YA! Keleier e brezhoneg - kazetenn sizhuniek enlinenn\nKeleier » A-nevez » Evit ur gwilioudiñ buan\nEvit ur gwilioudiñ buan\n09 / 02 / 2018 | A-nevez, Keleier Breizh | Commentaires fermés sur Evit ur gwilioudiñ buan\nE Bro-Leon zo strollet un dornad tud c’hoant ganto mont war un dachenn nevez en o bro, digeriñ ur vagouri hollvrezhonek.\nDaoust m’eo diorroet-mat ar yezh a-raok ar skoliata e Bro-Leon, a-drugarez da labour Divskouarn, war-dro 20 magouri, n’eus ti-babig ebet a ‘z afe en-dro e brezhoneg penn-da-benn evit c’hoazh.\nHiziv an deiz ez eus 2 vagouri gant ur raktres dre soubidigezh e Breizh, magouri Kervihan e Gwened, ha magouri Youn-ha-Solena e-kichen Naoned. Kevreet int gant ar gengevredigezh Babigoù Breizh. Ur raktres all a zo c’hoazh hag a zlefe digeriñ er mizioù da zont e Roazhon, Neizhig e anv. Savet eo bet neuze ar gevredigezh « Babigoù Bro-Leon ».\nUn doare ober nevez\nTostaet eo diouzhtu « Babigoù Bro-Leon » eus an daou bennoberour pouezusañ war an dachenn-se, « Babigoù Breizh », kevread ar magourioù dre soubidigezh, ha « Divskouarn », ar gevredigezh hollek evit ar brezhoneg a-raok ar skol. Programmet ez eus bet 3 emvod kelaouiñ e Bro-Leon (Landerne, Lesneven ha Brest). Dre ma n’eo ket stanket dougerien ar raktres war lec’h ebet evit ar poent, e vo klasket ganto tañva an dachenn da welet hag-eñ vo kavet nerzh da sikour ar raktres. Loc’het mat eo pa ‘z eus bet 20 den o kemer perzh en emvod kentañ e Landerne.\nEvit ar magourioù a zo bet digoret betek-henn, peotramant ar re zo tost da zigeriñ, ez eus bet ezhomm 4 bloavezh labour gant an dud a-youl-vat da nebeutañ evit dont a-benn. Ne fell ket da dud « Babigoù Bro-Leon » lakaat kement-all a amzer. Se zo kaoz o deus ijinet implijout doareoù nevez da vont war-raok, oc’h aozañ un dibenn-sizhun labour doare « start-up week end ».\nEn dibennoù-sizhun a seurt-se e vez lakaet e darempred eus un tu an dougerien raktresoù, da lavaret eo tud ganto ur mennozh, gant tud arbennik eus an tu all. Dre brezegennoù berr, atalieroù labour, e c’hellont sikour da sevel ar raktes da vat. Da lavaret eo en em gav an dud ar Gwener da noz gant ur raktres, hag ez eont kuit d’ar sul da fin an devezh gant un doser klok a-walc’h ennañ ur budjed, ur raktres pedagogel, ur strategiezh diorren, ul lec’hienn internet… Digor eo d’an holl diwar enskrivañ, n’eus ken nemet mont war lec’hienn ganedigezh.bzh evit kaout an holl ditouroù.\nD’ar 17, 18 ha 19/3 e vo dalc’het, e ti Sked, e Brest. War al lec’h e vo pennoù bras evel Malo Bouessel du Bourg, rener Produet e Breizh, Serge Appriou, eus al lec’hienn arc’hantaouiñ Kengo, Nolwenn Korbell, maeronez an abadenn… Digor eo an dibenn-sizhun d’an hini zo ur raktres gantañ, o liammañ ar brezhoneg hag ar re vihan, hag ivez da forzh piv a zo laouen da reiñ an dorn, e-pad un dibenn-sizhun, d’ur raktres lañsus evit ar brezhoneg ! Kement tra diwar-benn « Ganedigezh » war ganedigezh.bzh.


Tresadenn Coluche doare bloavezhioù 1970\nMichel Gérard Joseph Colucci, lesanvet Coluche, a oa ur fentigellour hag aktour gall, ganet d'an 28 a viz Here 1944 e 14vet arondisamant Pariz hag aet da Anaon d'an 19 a viz Even 1986 en Opio (Alpes-Maritimes).\nMab d'un enbroad italian ha d'ur vaouez c'hall, Michel Colucci zo bet desavet en Montrouge. Choaz a reas al lesanv « Coluche » d'an oad a 26 vloaz, pa grogas gant hent ar fentigellouriezh. Ne oa ket direnket gant an dizoare ; hervezañ, « hep bezañ hudur biken », Coluche a gav un doare da vezañ nevez ha flemmus gant un ton dieub er music-hall, o tagañ an difennoù, an talvoudegezhioù mat ha politikel er gevredigezh. E 1975 e teuas da vezañ brudet dre lua ur c'hoari skinwel : Le Schmilblick.\nA-raok 1976 e oa un aktour bihan gant rolloù a-eil er sinema nemetken. Goustadik e voe fiziet ennañ rolloù kreiz, evel en L'Aile ou la Cuisse gant Louis de Funès. Er bloavezhioù 1980 e voe gwelet e filmoù a reas berzh bras, dreist-holl filmoù fentus. E 1977 e krogas gant ar seveniñ filmoù en ur vezañ kenbroduer Vous n'aurez pas l'Alsace et la Lorraine gant Marc Monnet. E 1984 e voe enoret gant César ar gwellañ aktour evit e roll drama en Tchao Pantin gant Claude Berri.\nTro-ha-tro atahiner pe stourmer war an domani sokial, en em ginnig a reas evel danvez prezidant evit dilennadegoù Bro-C'hall 1981 a-raok paouez, gwasket ha gourdrouzet ma oa bet. Brudet spontus ha karet gant ar bobl, sevel a reas e 1985 ar gevredigezh Les Restos du cœur, a sikour ar re baourañ. Mervel a reas un nebeud mizioù goude en ur gwallzarvoud moto.\nAdtapet diwar « https://br.wikipedia.org/w/index.php?title=Coluche&oldid=1962480 »


e-lec'h - Wikeriadur\nAraogenn gevrennek savet diwar e hag an anv-kadarn lec'h.\nU1 em lec'h\nU2 ez lec'h\nU3g en e lec'h\nU3b en he lec'h\nL1 en hol lec'h\nL2 en ho lec'h\nL3 en o lec'h\nD el lec'h\nOber un dra e-lec'h ober un dra all. → Termenadur da glokaat (Ouzhpennañ)\nDebr, e-lec'h blejal. — (?, p. ?.)\nE-lec'h digeriñ e c'henou e vefe gwelloc'h dezhañ ober ur skoulm pe zaou war beg e deod. — (Ivon Krog, Klenved ar Medalennou, Ti-moulerez Sant-Gwilherm, Sant-Brieg, 1909, p. 19.)\nHemañ, e-lec'h mont kuit, a zilammas a-benn-herr, [...]. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 111.)\n- ... Yun, ha dont a ri da zornañ warc'hoazh, e-lec'h chom amañ, war beg an duchenn, da zigeriñ da c'henou ? — (Jakez Riou, Geotenn ar Werc'hez ha danevelloù all, Al Liamm, 1957, p. 32.)\nE-leh mond da haloupad e vefe gwelloh dit chom er gêr da labourad. — (Jules Gros, Le trésor du breton parlé Première Partie, 1966, p. 163.)\nOber un dra e-lec'h un den. → Termenadur da glokaat (Ouzhpennañ)\nPetra 'rafes em-lec'h-me ? — (?, p. ?.)\ngalleg : au lieu de (fr)\ngalleg : à la place de (fr)\nAdtapet diwar « https://br.wiktionary.org/w/index.php?title=e-lec%27h&oldid=299912 »\nDernière modification le 19 Mez 2020, à 11:40\nKemmoù diwezhañ degaset d'ar bajenn-mañ d'an 19 Mez 2020, da 11:40.


Istor Breiz, 1893/Rann 30 - Wikimammenn\nIstor Breiz, 1893/Rann 30\nJ.-A. Lefournier, 1893 (p. 605-625)\n◄ Ar c’henta lazerez tud e Breiz ; an aotrou’n eskob Sant-Luc o tifen he Feiz en or vervel. Kenta respount euz an dud vad ; maro ar Roue ; an aotrou Legris-Duval, bœlek ganed e Landerne ; ar re C’hlaz. An dud a feiz o klask dont a-benn euz ar Republikaned ; an ilizou saotret ; ar veleien iskinet. ►\nParis ar ger brudet deuet da veza muntrer\nEuz eur Roue karet, Louis C’huezek ar Merzer,\nGuelloc’h oa dezi kaout Robespierre da Roue !\nEr parreziou tost da Roazon, ar veleyen sermantet oa kasset kuit evel kasi en oll Vreiz. E Fouesnant, e kichen Kemper, na felle da zen pea ar guiriou. Abgrall oe kasset dy euz a Gemper evit ober dezo senti ; paotret Fouesnant a skoaz gantan ; an aotrounet Parker ha Longchamps a reaz ho fossubl evit he zifen. Ar bobl en em daolaz var dy Parker evit he zistruja. Nedelek euz ar Forest, gret barner, pe juge de paix, gant paotret Fouesnant, oa bet lammet he garg digantan gant ar vourc’hisien euz a Gemper, a zastumas tri c’hant den euz a barreziou Pleuven, Perget ha Fouesnant, hag a zeuaz ganto beteg Benodet evit diskar guezen al liberte, ha kas kuit an dud fall euz a Gemper. Eun niver mad euz ar re hanvet garde nationale, ha ganto pemzek jendarm, a zeuaz da Fouesnant evit kombati Nedelek hag he baotret. En em gaout a rejont e kichen borc’h Fouesnant. D’an tennou kenta, laosket gant ar baotret Fouesnant, oe lazet Lozac’h hag eun neubeut all euz a Gemper ; ar c’hanol a zeuaz a ben euz paotret Nedelek. Heman oe paket gant kals a re all ha taolet assamblez var girri evit mont da Gemper, e pelec’h a zone ar musik gant ar joa ; koulskoude e ouient e oa Nedelek kasset d’ar maro.\nEn amzer-ze, e oe lakeet ar roue er prizoun hanvet an Templ. Tud euz ar vro-man oa neuze e Paris ; pemp anezo oa dibabet evit mirout eno ar roue, he c’hoar, ar rouanez hag ho bugale ! Na hellit ket, va zud vad, kompren an anken hag ar glac’har euz an dud a relijion, en oll rouantelez Franç, pa zeuaz ar c’helou e oa lakeet ar roue er prizoun ? An dud fall a dride gant al levenez. E Brest oa eur joa vraz, ken a oa savet ar boned ruz var guerniou an oll batimanchou. E Roazon, oa lakeet er prizoun an oll veleyen oa kavet. Erruout a reaz neuze e Kemper ar benvek terrubl-ze hanvet ar guillotine, a dlie dibenna ar roue ha kement a dud euz he rouantelez. Lakeet e oe e kichen iliz Santez-Katel, hag evit guelout ma troc’he mad e oe dibennet gantan eun oan innocant ; evel m’en dije fellet dezo disklœria e vije skuillet varnezan kement a voad divlam euz a Franç.\n26 Mae 1792, — D’ar c’huerc’h varnugent euz a viz mae 1792, eul lezen a ordrenaz kass er broiou diavez an oll veleyen ; an dud santel-ze a vouele o kuitaat ho bro hag ho farossianiz. O deveziou a chlac’har, deveziou a gaon, pa renkaz ar veleyen partial evit an harlu, pe beza lakeet d’ar maro. Euruz ar re n’o deuz ket guelet an deveziou-ze : euruz ar re n’o deuz ket guelet person ho farrez etre soudardet, heuliet gant an dud paour, merc’het ha bugale, o ioual a forz var he lerc’h, hag o vouichat da roudou he dreid, epad ma daole paotret mein ha lagen var ar soudardet. An dud koz, leun a anken, a grene dirag malheuriou all c’hoaz.\n21 euz a viz Guengolo 1792. — Ar relijion zo bet ar c’henta ebars er boan ; kalz tud a renkaz soufr ganti. Ar Republik oa savet d’an unan varnugent euz a viz guengolo. An oll duchentil oa kasset kuit euz ho maneriou, ho madou kemeret ha guerzet. Lod dibennet abalamour oant choumet er vro ; lod all abalamour oant kar d’ar re o doa kuiteet ar vro. An introun Paskault, euz a Gerivon, a chome e Plouneventer gant mevelien koz. Toullet oe mogeriou ar maner, digoret an arbeliou, kemeret ar c’hontrajou, klasket beteg er pod souben, hag erfin lammet he madou diganti, abalamour en doa daou vab er broiou diavez. Er maner Brezal, an aotrounet Tinteniak a renkaz kuitaat an ty heb kemer netra euz ho zraou guerzet kerkent. Eur mevel a brenaz danvez he vistri ; kridi a ree an dud en dije miret ar c’hastel d’an aotrounet, a vijent distroet en eun amzer œssoc’h. Kals a verourien o deuz gret an dra-ze, mœz heman a viraz oll evintan ; disprijet oe gant al Leonardet all. Brassoc’h oa neuze koulskoude niver an dud fall eget hini an dud vad.\n21 Genver 1793. — Deuet oa miz kenver 1793, ar revolution a beur-aichuaz he ober fall. Ar roue oe lakeet d’ar maro. An devez-ze eo ar goassa euz an istor a Franç ! Pa oe klevet oa barnet ar roue d’ar maro, eur bœlek iaouank euz a Landerne e Breiz, hanvet Le Gris-Duval, neuze kuzet e Paris, a zeuaz da gaout ar varnerien hag a lavaraz e oa bœlek hag a c’houlenne koessai Louis c’huezek, ma n’en doa ket ar roue kavet eur c’hoessor. An dra-ze oa avoalc’h neuze evit en em exposi d’ar maro. Lavaret oe dezan e doa ar roue goulennet evit koessor an aotrou Firmont-Edgeworth. Ar bœlek iaouank en em dennaz kuit gant modesti ; mœz ar bobl en doa klevet he gomzou, hag a c’houlenne he varo. Kasset oe neuze en eur gambr ; etouez an dud impi-ze ar bœlek a gavaz eur c’honsort skoll, a roaz dezan eur passe-port evit tremen er ruiou Paris. Lennet em euz va unan, p’am boa va daoulagat mad, ar paper-ze ken enorabl evit ar bœlek breton.\nEn devez ma ieaz ar roue a Franç d’ar maro, ne oe klevet trouz ebet en eur ger ker braz hag hini Paris ; an oll oa souezet, fall ha mad. Pa fellaz d’ar bourreo staga daouarn ar roue, heman a viraz outan hen ober. Ar bœlek a lavaraz dezan : « Roue, roit ho taouarn da veza staget, henvelloc’h aze e viot ouz Jezus-Christ. » Ar roue a roaz deoc’h-tu he zaouarn. Pa bigne ar roue var ar chalfault, ar bœlek a lavaraz dezan : « Mab sant Louis, pign breman d’an env ! » Ar roue a lavaraz d’ar bobl : « Francisien, pardoni a ran deoc’h va maro, divlam oun… » Raktal oe gret d’an taboulin son gant aon na vije klevet mouez ar roue, a varve evel eur merzer.\nTrugarez, va Doue, trugarez evit ar Frans ! Ne peuz ket selaouet c’hoaz peden ar Roue-Merzer ; setu kant bloaz breman a c’houzanvomp kasti an torfet-ze.\nLouis XVI en doa goestlet ar Frans d’ar galon sakr a Jezus. Ar brincet hag ar brincezet hag ho mignonet o doa ive en em gonsakret d’ar galon santel-ze ; kassoni ar re fall a greske hervez karantez an dud vad e kenver kalon Jezus.\nKeit a oe roue Louis XVI, ar vadelez hag an oll vertuziou a lugernie var an tron. Morse roue ebet na garaz he bobl eveltan. Diskuez a reaz en doa eur guir santelez dre an doare ma c’houzanvaz he voaleuriou e prizoun an Templ, hag en heur he varo kriz. Biken na reüzaz d’ar bobl ar pez a c’houlenne, mar oa hervez ar reiz. Biken na hellaz kontanti an dud fall.\nKouskoude arabad eo deoc’h kridi en doa sonj ar bobl da ober an oll drouk euzuz en deuz gret ; hag a spont ar re ho len. Mœz eur veich dichadennet ioulou fall an den, a renker senti outo ; ha deuet eo evel-ze ar bobl a Frans da lezel laza ar roue, diskar an ilizou ; hag amzer ar spont da ren : La Terreur. An den evit beza eun den mad a renk bale atao ha mont araok varzu ar vadelez, mar teu var he giz, e teu da zizken en eun doare n’en dije biken sonjet. Ar c’hlub breton a zeuaz klub mignonet ar Gonstitution, goude klub ar Jakobinet, da lavaret eo ar vuntrerien goassa, Ar Francs-maçonnet, er c’hontrol, a oa fall en ho sonjou hag en ho oberou. Ho labour oa merket mad dezo : Distruj ar relijion dre peb seurt moyen ; ha lezet ho deuz var ho lec’h tud gant ar memez sonj.\nGoude maro ar roue mad-man, e oe galvet evit ar brezel ar baotret adalek pevarzek vloaz beteg daou-ugent ; ne oa ket pell c’hoaz e oa bet savet tud evit divoal an aochou. Neuze ar baotret euz a Vreiz, elec’h mont d’ar brezel pell deuz ho bro, deuz ho farrez ha deuz ho iliz, en em daolaz er c’hoajou da ober brezel d’ar Republik.\nCetu aman, paotret iaouank, eur ganaouen, gret gant Guillou ar Vern, euz a Gleveret, e parrez Gourin, hag a ziskuezo deoc’h lod euz hor miser en amzer-ze.\nAR RE C’HLAZ\nAr chas a glevann oc’h harzal ! chetu ar zoudarded c’hall !\nTec’homp kuit trezeg ar c’hoajou ! Kassomp arog hor chatal !\nDaoust hag hen, potred Kerne, e c’houzanvimp da viken,\nE c’houzanvimp ar vac’herien a wask al labourerien ?\nTanet ganto ti ar beorien ; diskaret ar maneriou ;\nDevet an ed, devet ar foen, er parkou hag er prajou.\nTroc’het ar gwe el liorzou, ha laket da ober tan,\nKen na vo avalou na sist, da nao pe zek vloaz ac’han.\nLaeret hor zaout, hon ounnered hag hon ejenned, siouaz !\nHa kaset mesk gant ho ferc’hen, d’ar c’higer d’ar c’heriou braz !\nLaeret zoken traou ann iliz ; pillet zoken hon touriou ;\nStraojet zoken ar garneliou ha skignet ar relegou.\nGwastet traoniou kaer Breiz-Izel, ken dru ha ker glaz gwech all ;\nKen na glever mui trowardro mouez den kennebeut chatal.\nC’hoaz ma helfe skuilla daelou, daelou dru d’hon daoulagad !\nMes dal m’a wel skuilla daelou, an den ker a skuill ar goad.\nC’hoaz ma helfemp kavout eur groaz, e pelec’h e taoulinfemp,\nEvit goulenn digand Doue ann nerz pini a vank d’emp !\nMes ho kroaz santel, ma Doue, zo bet pilet e peb lec’h,\nHa kroaz ar winterellerez a zo savet enn he lec’h.\nBemde weler ho peleien evel-d-hoc’h war ar C’halvar,\nEvel-d-hoc’h o stoui ho fenn o pardoni d’ann douar.\nRe ho deuz gallet tec’hel kuit, ia da guzet er c’hoajou ;\nEno ec’h oferniont enn noz ; er vag, war vor, awechou.\nDarn ho deuz treuzet ar mor braz, divroet ha dizouten,\nGwell gant-ho senti ouz Doue, eget senti ouz an den ;\nGwell gant-ho dibri dianken, er broiou pell, bara kerc’h,\nEget dibri bara gwiniz, bara an diaoul, gand an nec’h.\nEnn ho ziez, an touerien a zebr danvez an dud paour,\nGoude beza gwerzet Doue, evel Judaz, evid aour.\nPiou bennag na fell ket d’ezhan mont da glevet an touer,\nZo war var da goll he vuhe, bet denjentil pe gouer.\nTudjentil, ha tud a iliz, tud diwar mez, sonn ho fenn,\nAnn holl Vretoned a waner abalamour ’maint kristen !\nBreman hallez, boed ann ifern, rei da galon-te d’ar joa,\nP’ec’h euz laket hon elez-ni e-barz an ee da wela !\nP’ec’h euz laket lezen an diaoul elec’h gwir lezen Doue,\nP’ec’h euz lazet ar veleien, an dudjentil, ar roue !\nP’ec’h euz lazet ar rouanez, p’ec’h euz stlapet d’an douar\nHe fenn gand penn flour Elesbed, an itron zantel he c’hoar.\nP’ec’h euz tolet er c’hao hudur mab ar roue, hen bugel,\nHag hen dalc’hez ebarz ar fank da vreigna ha da vervel.\nKuz da benn, heol benniget, enn eur welet torfejou\nPere na dlefe beza gret nemed gand drouk-sperejou.\nKenavo, Jezuz ha Mari, dispennet ho skeudennou\nHa laket d’ober paveiou, gand ar re c’hlaz, er c’heriou.\nKenavo, fons ar vadiant, elec’h e kevchomp gwechall !\nNerz evit gouzanv ar maro kent eged ieo ann dud fall.\nKenavo, kleier benniget, a gane war hor pennou,\nN’ho klevimp mui ouz hor gervel, sul na gwel, d’an ilizou.\nN’ho klevimp mui o kana ge ; siouaz ! divadez ho penn,\nTeuzet, siouaz ! gand ar geriz evid ober gweneien !\nKenavo, Bretoned yaouang, a c’halver d’an armeou,\nElec’h ma koller enn eunn tol ar feiz hag ar vueiou.\n— Kenavo, ma map, kenavo d’an draoniennou Jozafat !\nPa vei mez deuz a Vreiz-Izel, piou a zifenno da dad ?\nPa lammo re ker gand ma zi, me vo klevet o laret :\n« Ma vize bet ma mab er ger, en defe ma diwallet ! »\n— Deuz etre divrec’h da vamm goz e deuz da zouget, bugel,\nDeuz war galon euz da vaget, ma mabik paour, kent mervel.\nPa zistroi en dro d’ar ger, vinn eet kuit deuz ar bed-man ;\nDeuz aman, deuz m’az priatinn, evid ar wech divezan.\n— Tevet, ma mamm, tevet, ma zad, na inn ked d’ho tilezel ;\nChom a rinn evid ho tifenn, evid difenn Breiz-izel.\nReuzeudik braz eo bout gwanet, bout gwanet ne ket mezuz ;\nNemet plega d’ar skraberien, evel tud lent ha kabluz.\nMar d-eo red monet d’ann emgann, emganna rinn ’vid ar vro ;\nMar d-eo red mervel, e varvinn, kuit ha laouen war eunn dro,\nM’euz ked aon rag ar bolodou, na lazint ket ma ene,\nPa gouezo ma c’horf d’ann douar, ma ene savo d’ann ee.\nArog ! potred vad Breiz-Izel ! entana ra va c’halon !\nKreski a ra nerz va divrec’h ; bevet ar relijion !\nBevet an neb a gar he vro ! bevet mabig ar roue !\nHa ra ielo ar botred c’hlaz da c’hout hag hen zo Doue !\nBuhez evit buhez ! tud vad ; laza pe beza lazet !\nRed e oa da Zoue mervel evid gonid war ar bed !\nDeuz er penn gan-e-omp, Tinteniak, gwir Vreton a holl-viskoaz,\nTe pini rag beg ar c’hanol, morse da benn na droaz.\nDeut er penn gan-e-omp, tudjentil, goad roueal demeuz ar vro\nHa Doue a vezo meulet gand kement kristen a zo.\nHag enn divez e teui endro e Breiz al lezen gwirion\nKoulz ha Doue war he oter, hag ar roue war he dron.\nAbenn neuze traoniou Kerne a zeuio glaz adarre ;\nHag ar galon a zigoro gant bleun an ed hag ar gwe.\nNeuze, kroaz Jezuz, hor Zalver, a zavo splann war ar bed,\nEc’harz he zreid liliou kaer dru gand goad ar Vretoned.\n(Barzaz Breiz hag Ar Feiz hag ar Vro)\nAdtapet diwar « https://br.wikisource.org/w/index.php?title=Istor_Breiz,_1893/Rann_30&oldid=168643 »


Gant ar ger Zeeland e tegouezher amañ. Evit sterioù all ar ger, gwelit Zeeland (disheñvelout).\nZeeland (pe Zeland a-wechoù e brezhoneg, da lavarout eo bro ar mor) zo unan eus 12 proviñs a ya d'ober an Izelvroioù, e mervent ar vro, stok ouzh Belgia.\n1 Douaroù hag inizi\n2 Tud ha kêrioù\n5 Stourm ouzh ar mor\n6 Kumunioù Zeeland\nDouaroù hag inizi[kemmañ | kemmañ ar vammenn]\nUr vro inizi ha ledenezi eo ha sed o anvioù:\nMet ul lodenn all a zo, ha n'eo ket nag un enezenn nag ul ledenez, anvet Zeeuws Vlaanderen, Flandrez zelandat. Betek 2003 n'halled ket mont di dre zouar eus an Izelvroioù all hep tremen dre Velgia. Abaoe ez eus un hent dindan vor adalek Terneuzen betek Borsele, da stagañ ar broviñs ouzh ar peurrest eus ar vro.\nTud ha kêrioù[kemmañ | kemmañ ar vammenn]\nMiddelburg eo kêr-benn ar broviñs. Vlissingen ha Terneuzen zo porzhioù. Ar c'hêrioù bras all eo Hulst, Goes ha Zierikzee. 380 000 a dud zo er broviñs.\nZeeland a veze sachet etre kontelezhioù Holland ha Flandrez, er Grennamzer, betek ar bloaz 1299, pa varvas diwezhañ kont Holland, ha pa deuas konted Hainaut da deurel o c'hrabanoù warni. Goude se e voe tro konted Bavaria ha Bourgogn d'ober kemend-all.\nGoude 1585 ez eas Zeeland evel ar 7 proviñs dizalc'h, d'ober an Izelvroioù.\nZeland en 1643, gant un darn eus Holand\nEn darn vrasañ eus ar broviñs e komzer rannyezhoù zelandek hag en Hulst e komzer ur rannyezh flandrezek. Da goll ez a ar rannyezhoù er c'hêrioù bras e-touez ar re yaouank met 60 % eus an dud a ra ganto c'hoazh.\nStourm ouzh ar mor[kemmañ | kemmañ ar vammenn]\nLabourioù bras zo bet da stagañ ar peder enezenn hag al ledenez vrasañ kenetrezo ha da ziwall an douaroù diouzh ar mor, hag int douaroù izeloc'h eget ar mor alies.\nKumunioù Zeeland[kemmañ | kemmañ ar vammenn]\nMeskaj a vez a-wechoù gant doareoù-skrivañ disheñvel : sellout ouzh Zeeland (disheñvelout), Seeland, Sealand.\nDiwar anv proviñs izelvroat Zeeland eo e teu anv Zeland-Nevez.\nAdtapet diwar « https://br.wikipedia.org/w/index.php?title=Zeeland&oldid=1949310 »


Ai‘ta! » Pa vez graet goap doc’h ar vrezhonegerion get dilennidi tolpad an Oriant !\nPa vez graet goap doc’h ar vrezhonegerion get dilennidi tolpad an Oriant !\nGoulennet en deus strollad Ai’ta ! Bro-Gwened en em gavet get Norbert Métairie a zivout plas ar Brezhoneg e bro An Oriant. Degemeret omp bet get e rener kabined ha kinniget hon eus un un doser klok.\nSinet eo bet ar garta «Ya d’ar Brezhoneg» e miz Genver 2012. Divizet e oa bet d’an 28 a viz Gouel Mikael 2011 (pezh staget) e rankehe Tolpad An Oriant tizhout live 2 ar garta (4 live a zo en holl) goude ur blezad (da lâret eo e miz Genver 2013) hag al live 3 tri blez diwezhatoc’h. Dre ar munut e oa bet displeget an oberennoù da gas da benn ivez.\nPell emañ Yann ag e gazeg bremañ ! Daoust ma oa bet gouest an tolpad kêrioù da lakaat traoù ‘zo e plas araok ma oa bet sinet ar garta (panellerezh divyezhek e kêr ar merdeiñ, pennadoù e Brezhoneg en un doare reoliek e kelaouen an tolpad …), n’ ez a ket àr-raok ar brezhoneg hiziv an deiz ha moarvat ez a àr gil zoken!\nRaktreset e oa bet e divizadeg 2012 e vehe ul logo divyezhek evit an tolpad, ur panellerezh divyezhek en diavaez hag en diabarzh a sez an tolpad, arc’hantaouiñ oberennoù stummañ micherel evit ma zeskehe pe en em barrekahe e Brezhoneg an implijidid o dehe c’hoant, pe kas da benn c’hoazh un enklask war gouiziegezh ar Brezhoneg e touez an implijidi. N’eo ket kaset da benn hani ebet ag an engouestloù-se!\nPenn uhelañ ar bilpouzerezh a zo bet tizhet e sez nevez an tolpad kêrioù, en un doare dibar e Breizh: ar panellerezh moned àr droad, velo hag hent a zo unyezhek penn-da-benn ha daou banell tristik e Brezhoneg a gaver e lodenn digor d’an dud diavaez met panelloù unyezhek nemetken a zo evit an implijidi adalek an trede estaj (gwelet ar poltriji)!!! Pep kinnig hon eus graet a zo bet disprizet get an doare: «N’hon eus ket ar memes savboent àr ar pezh a zo ret dober hag ar pezh n’eo ket ret dober»\nWar a seblant e rim ar Brezhoneg en tolpad kêrioù gant: «Tremenit, n’eus netra (ken?) da welet!»\nEvit digas da soñj e skrivomp komzoù embannet get Norbert Métairie en ur reportaj àr ar chadenn TY TELE pa oa bet sinet ar garta d’an 28 a viz Genver 2012 (video enlinenn àr lec’hien an tolpad kêrioù oc’hpenn ! adalek 1,10′): «Ur garbed eo ur yezh, ur matris eo. P’hon eus ur yezh ken pinvidik hag ar Brezhoneg eo ret mirout ma varvhe. Gouiet a reomp emañ e dañjer!»\n« Brezhoneg e Aodoù an Arvor ? Bodadeg disadorn e Sant Brieg !\nKuzul meur Aodoù an Arvor brezhonekaet ! »


Saozon - Wikipedia\nGant ar ger Saozon e tegouezher amañ. Evit sterioù all ar ger, gwelit Saozon (disheñvelout).\nAr Saozon zo ur bobl eus Bro-Saoz da gentañ penn, daoust ma’z eus aet lod anezho da vroioù all dre ar bed.\nUn nebeud Saozon brudet\nDont a ra ar ger brezhonek "Saozon" eus anv ur boblad c’herman a veve gwechall e hanternoz Alamagn, ar Saksoned. Ul lodenn eus ar boblad-se a yeas da Enez Vreizh adalek dibenn ar Vvet kantved. Gant ar pobladoù german all aet da Enez Vreizh (Angled, Juted) ez eont da ober ar pezh a vez anvet Angled-ha-Saozon gant an istorourien. Gant an dud-se e veze komzet hensaozneg, ur yezh hag a zo orin ar saozneg a gomzer hiziv. Derc’hel a reer d’ober anv eus Angled-ha-Saozon, koulz e saozneg hag e yezhoù all evel ar galleg, evit ober anv eus an dud a vev e broioù saoznek, anvet e saozneg the Anglo-Saxon world.\nTra ma reer e brezhoneg, hag er yezhoù keltiek all, gant ur ger deveret eus "Sakson" evit envel pobl ha yezh Bro-Saoz, e reer e kalz yezhoù all gant ur ger deveret eus anv ur bobl all, an Angled. Dont a ra ar gerioù English, England, anglais, Angleterre eus ar ger-se.\nE kembraeg e reer, er yezh komzet, gant ar gerioù Sais pe Saeson el liester, evit ober anv eus tud a gomz saozneg, ha pa vefent Kembreiz. Daoust ma ne blij ket kement-se d’ar Gembreiz na ouzont ket kembraeg, e kaver skouerioù eus an implij-se a-gozh er yezh, gant anv ar barzh Elidir Sais da skouer, un den a veve er Grennamzer (war-dro 1190 – war-dro 1240) hag a ouie saozneg.\nE diavaez ar Rouantelezh Unanet e c’hoarvez alies, e meur a yezh, e vefe graet Saozon (Anglais ha kement zo), dre fazi, eus annezidi Breizh-Veur, pe e vefent Saozon, pe e vefent Skosiz pe c’hoazh Kembreiz.\nSellit ouzh ar ger Saozon er\nAdtapet diwar « https://br.wikipedia.org/w/index.php?title=Saozon&oldid=1957550 »


JABADAO #2 : An holl baotred o deus sekredoù hag amañ emañ va hini – Radio Naoned\nJABADAO #2 : An holl baotred o deus sekredoù hag amañ emañ va hini\nSetu erruet an diskar-amzer ha liv ar velkoni a-raok ar mizioù du gant eil abadenn JABADAO!. Hiriv e vo klevet strolladoù rock dispar eus ar bloavezhioù 80 (GLORIOUS DIN, TELEVISION PERSONALITIES, THE MODERN LOVERS), raleteoù ar bloavezhioù 70 (RICHARD AND LINDA THOMSON, INDEX), mojennoù istor ar muzik (MARIANNE FAITHFUL, THE VLEVET UNDERGROUND), met ivez traoù nevesoc’h gant STRANDED HORSE, LEWSBERG, EERIE WANDA hag evit echuiñ un ton folk klasel gant DONOVAN.\nUr pennad-skrid diwar-benn GLORIOUS DIN\nAtersadenn ur paotr en deus skrivet ul levr diwar-benn Daniel Treacy (TELEVISION PERSONALITIES)\nSTRANDED HORSE – What difference does it make?\nMARIANNE FAITHFUL – With you in mind\nRICHARD AND LINDA THOMSON – Withered and died\nGLORIOUS DIN – Stilt walkers\nGLORIOUS DIN – Cardboard boxes\nINDEX – Fire eyes\nTV PERSONALITIES – Part time punks\nDistruj #11 : week-end e Naoned ha tonioù Slave Setu distro eo skipailh Distruj evit un eil bloavezh ! En abadenn-mañ e vo klevet strolladoù a oa sañset dont d’ar festival WEEK-END E NAONED...\nAr mesa e Krouac’han


Eil Brezel-bed — Wikipedia\nAn Eil Brezel-Bed a voe ur brezel a badas etre miz Gwengolo 1939 ha miz Gwengolo 1945 er bed a-bezh.\nDegaset eo bet gant an emglevioù kamm sinet da-heul ar Brezel-bed kentañ ha gant ar c'hoant ledanaat ha bezañ mistri war o dachennoù-levezon a oa gant broadoù pennañ an Ahel (Alamagn an Nazied, Italia ar Faskourien hag Impalaerezh Japan). Kroget eo d'an 3 a viz Gwengolo 1939 diwar brezelioù lec'hel kent : brezel Spagn adalek an 18 a viz Gouere 1936, ar brezel etre Japan ha Sina d'ar 7 a viz Gouere 1937 hag aloubadeg Polonia gant Alamagn hag URSS (adalek ar 1añ a viz Gwengolo 1939). En un doare ofisiel e krog gant ar brezel ar Frañs hag ar Rouantelezh-Unanet d'an 3 a viz Gwengolo 1939, an URSS e miz Even 1941, abalamour d'an dagadenn alaman, hag ar Stadoù-Unanet d'ar 7 a viz Kerzu 1941, da-heul Pearl Harbor. Lodenn vrasañ broioù ar Bed a zo bet tapet doare pe zoare er brezel-se hag emgannoù a zo bet war bep kevandir.\nDiwar neuze e stourmas mui pe vui daou du an eil a-enep d'egile : ar gevredidi hag an Ahel. Lakaet e voe un termen d'ar brezel en Europa d'an 8 a viz Mae 1945 goude kodianadur hep diviz an IIIde Reich, hag er bed a-bezh gant kodianadur hep diviz Impalaeriezh Bro-Japan, bro ziwezhañ an Ahel o vrezeliñ, d'an 2 a viz Gwengolo 1945.\nBrezel brasañ Mad-den eo bet. Tro 100 million a soudarded eus 61 vro o deus stourmet war un 22 vilion kilometrad karrez bennak. 62 villion a dud a zo bet lazhet, siviled al lodenn vrasañ anezho. Estreget ur brezel etre broioù e voe un emgann etre ideologiezhioù ivez, ha setu perak e kenlabouras tud zo gant an enebourien er broioù aloubet pe, er c'hontrol, e voe strolladoù o vont a-enep pennoù-meur o bro e-giz en Alamagn, da skouer.\nUr Brezel hollek e voe : kemer a reas perzh ennañ ar soudarded koulz hag ar siviled ha lakaat a reas ar broioù a bep tu da implijout ar muiañ ma c'helljont o nerzhioù armerzhel, politikel, speredel hag o danvez madoù.\nBiskoazh n'eo bet jedet en un doare resis ar sammad distrujoù bet degaset gant an Eil Brezel-Bed met a-dra-sur ez a en tu all da zistrujoù an holl vrezelioù renet gant Mad-den abaoe ma'z eus anezhañ. Efedoù spontus en deus degaset e speredoù ar poblañsoù ken feuls e voe ar mare-se.\nTorfedoù-brezel a voe a bep tu, hag int liammet ouzh ur feulster a-berzh an armeoù hag ar polisoù ha ne oa ket bet gwelet biskoazh betek-henn. Diwar youl an Nazied e Alamagn hag hini Impalaeriezh Japan dreist-holl e voe ivez graet torfedoù euzhus a-vil-vern a-enep pobloù a-bezh, ha muntret un niver brasoc'h a dud eget e-pad lazhadegoù kent. Da-geñver an torfedoù-se e oa bet deportet tud e kampoù-bac'h da skouer, kampoù labour ha kampoù ar marv, enno kambreier gaz savet gant an Nazied a-benn lazhañ poblañsoù a-bezh (Yuzevien, Slaved, Tziganed) pe c'hoazh rummadoù tud resis (heñvelrevidi, Testoù Jehovah, tud nammet, ha kement zo).\nEn Azia ivez, ar renad japanat Shōwa a lakaas 10 million a Sinaiz da labourat evit ar c'hKōa-in er Manchoukouo, 200 000 plac'h eus Korea hag ar Reter-pellañ a voe kaset da « frealziñ » ar soudarded ha muntroù siviled a-vil-vern a c'hoarvezas e meur a lec'h, evel e Sina e-pad lazhadeg Nankin da skouer.\nGant an Nazied e voe ivez muntret ingal an holl re a yae a-enep d'o folitikerezh e mod pe vod hag respontet e voe d'an tagadennoù a-enep an arme alaman oc'h heskinañ ar siviled. An unanenn japanat 731 ha medisined nazi evel an SS Josef Mengele a arnodas ivez gant Mad-den en un doare euzhus. Bombezadegoù bras a-enep d'ar poblañsoù a c'hoarvezas, gant an Ahel da gentañ (Coventry e Bro-Saoz, Rotterdam en Izelvroioù ; Shanghai, Guangzhou ha Chongqing en Azia) ha gant ar Gevredidi war-lerc'h (Dresden hag Hamburg en Alamagn, Tokyo gant napalm).\nEvit ar wezh kentañ e voe implijet ar vombezenn atomek a-enep d'ur vro : div vombezenn A kaset gant ar Stadoù-Unanet war siviled o deus tarzhet, an hini gentañ tri devezh war-lerc'h eben, e Hiroshima hag e Nagasaki (Japan).\nAn Eil Brezel-Bed a reas eus ar Stadoù-Unanet hag eus URSS, ar broioù brasañ a oa bet trec'h en emgann-se, riezoù dreist o galloudoù ha lakaet da vistri war ar bed e-pad ar 40 vloaz war-lerc'h. Gwanaet e voe ivez impalaerezhioù Europa ha kregiñ a reas ar prantad didrevadenniñ en Azia, en Afrika hag er broioù arab betek ar bloavezhioù 60.\nAr brezel bras diwezhañ-se, pa echuas, a lakaas da ziwan ur mare adsavadur ha berzh ekonomikel ha tamm-ha-tamm ur raktres unaniezh politikel peoc'hel.\n2.1 Politikourien pe vrezelourien\n2.4 Emgannoù pennañ\n2.5 Emgannoù war vor\n2.6 Bombezadegoù pennañ\nWalter Von Brauchitz\nGaleazzo Ciano di Cortelazzo\nPêr II eus Yougoslavia\nPolitikourien pe vrezelourien[kemmañ | kemmañ ar vammenn]\nKoulzad brezel Polonia (1939)\nEmgann Bir Hakeim\nDilestradeg Norzh Afrika\nPutsch an 8 a viz Du 1942\nEmgann El Alamein\nDilestradeg Sikilia. 1943-1945\nTaol Market Garden\nDilestradeg Provañs (Taol Anvil Dragoon)\nDieubidigezh Belgia hag an Izelvroioù. 1944-1945\nEmgann an Ardenned (pe Battle of the Bulge)\nEmgann Hurtgen Forest\nEmgann Saipan (1944)\nEmgann Iwo Jima\nEmgannoù war vor[kemmañ | kemmañ ar vammenn]\nEmgann Mers el Kebir\nEmgann Rio de la Plata\nEmgann kentañ Narvik\nEil emgann Narvik\nEmgann an Atlantik (1940)\nEmgann Beg Matapan\nEmgann Mor Koural\nEmgann plegmor Leyte\nBombezadegoù pennañ[kemmañ | kemmañ ar vammenn]\nHamburg ha Taol Gomorrah en o zouez\nLondrez (Blitz ha bombezadegoù V1 ha V2)\nKêrioù Breizh : Brest, an Oriant, Naoned, Roazhon, Sant-Maloù, Sant-Nazer.\nBugel o leñvañ goude bombezadeg Shangai e 1937\nL'Ouest en mémoire (Ina) - Un diell graet e pad ar gouarnamant vichy war sikour an alamaned evit sav en dro Frañs\nL'Ouest en mémoire(Ina) - Frañch-Lois Le Berre a kont penaos e oa er c'hampoù\nAdtapet diwar « https://br.bywiki.com/w/index.php?title=Eil_Brezel-bed&oldid=1742522 »\nKemmoù diwezhañ degaset d'ar bajenn-mañ d'an 10 Meu 2017, da 20:02.


Bretagne Sud / Nord : carte sites, lieux | Séjour, Week-end Bretagne\nevit gouzout hiroc’h Josilin\nevit gouzout hiroc’h Beg ar Raz\nevit gouzout hiroc’h Roazhon\nevit gouzout hiroc’h Menez-Are\nevit gouzout hiroc’h Breselien\nevit gouzout hiroc’h Naoned\nevit gouzout hiroc’h Sant-Goustan\nevit gouzout hiroc’h Gwiver, bae Menez-Mikael-ar-mor\nevit gouzout hiroc’h Karnag 3 lec’hienn en 1 zo e kêr ! Emañ, evel-just, ar steudadoù meurvein hollvrudet, da vamiñ outo gant gouloù izel ar mintin pe fin an devezh. Emañ ar vourc’h m’en em gav an holl d’an devezhioù...\nevit gouzout hiroc’h Erge-ar-Mor\nKarnag 3 lec’hienn en 1 zo e kêr ! Emañ, evel-just, ar steudadoù meurvein hollvrudet, da vamiñ outo gant gouloù izel ar mintin pe fin an devezh. Emañ ar vourc’h m’en em gav an holl d’an devezhioù marc’had. Hag emañ Karnag Tal-ar-Mor, luskellet etre ar c’henkizoù cheuc’h, ar pin-Bourdel hag an traezh fin.


Pajenn:Le Gonidec - Bibl Santel pe Levr ar Skritur Sakr, eil levr.djvu/114 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/114\nzévien a oa gan̄t Godolias é Masfat, hag ar C’haldéed en em gavaz énô, hag ar vrézélidi.\n4. Hôgen enn eil zeiz goudé ma oé lazet Godolias, pa na wie c’hoaz dén,\n5. É teûaz tûd eûz a Zichem, eûz a Zilo, hag eûz a Zamaria, hag hî pévar-ugen̄d dén, touzet hô barô, roget hô diḻad, hag hî skejet hô dremm ; hag hî hô dôa enn hô daouarn rôou, hag ézan̄s, évid hô c’henniga é tî ann Aotrou.\n6. Ismahel, mâb Natanias, a iéaz er-méaz eûz a Vasfat évid ho diambrouga ; hag hén̄ a iéa enn eur wéla ; ha pa en em gavaz gan̄t-hô, é lavaraz d’ézhô : Deûit étrézé Godolias, mâb Ahikam.\n7. Ha pa oen̄d deûet da greiz kéar, Ismahel, mâb Natanias, hag ann dûd a oa gan̄t-han̄, hô lazaz, hag hô zaolaz é-kreiz eur poull.\n8. Hôgen enn hô zouez en em gavaz dék dén, péré a lavaraz da Ismahel : Na lâz két ac’hanomp ; râk nî hon eûz ten̄zoriou enn hor parkéier, ha gwiniz, hag heiz hag éôl, ha mél. Hag hén̄ a éhanaz, ha n’hô lazaz két gan̄d hô breudeur.\n9. Ar poull é péhini é taolaz Ismahel korfou-marô ar ré holl en dôa lazet enn abek da C’hodolias, eo ann hini en dôa gréat ar roué Asa enn abek da Vaasa, roué Israel ; hen-nez eo a leûniaz Ismahel, mâb Natania, gan̄d ar ré én dôa lazet.\n10. Hag Ismahel a gasaz é sklavérez ar ré eûz ar bobl a choumé é Masfat ; merc’hed ar roué, hag ann holl bobl a oa choumet é Masfat, péré a oa bét erbédet gan̄t Nabûzardan, penn ann armé, da C’hodolias, mâb Ahibam ; hag Ismahel, mâb Natanias, hô c’héméraz, hag en em lékéaz enn hen̄t évit mon̄d étrézé bugalé Ammon.\n11. Hôgen Johanan, mâb Karée, hag holl brin̄sed ann armé a oa gan̄t-han̄ a glévaz ann holl zroug en dôa gréat Ismahel, mâb Natanias.\n12. Hag ô véza kéméret gan̄t-hô ann holl dûd-a-vrézel, éz éjon̄t évit stourmi oud Ismahel, mâb Natanias ; hag hî a gavaz anézhan é-harz ann douréier brâz a zô é Gabaon.\n13. Pa wélaz ann holl bobl a oa gan̄d Ismahel, Johanan hag holl brin̄sed ar vrézélidi a oa gan̄t-han̄, en em laouénéchon̄t.\n14. Hag ann holl bobl en dôa kaset Ismahel eûz a Vaafat, a zistrôaz, hag a iéaz da gavout Johanan, mab Karée.\n15. Hôgen Ismahel, mâb Natanias, a déc’haz gan̄t dék dén a zirâk Johanan, hag en em dennaz étrézé bugalé Ammon.\n16. Johanan, mab Karée, hag holl brin̄sed ar vrézélidi a oa gan̄t-hañ, a géméraz éta ann dilerc’h eûz ar bobl, en dôa kaset gan̄t-han̄ Ismahel, mâb Natanias, eûz a Vasfat, goudé m’en dôa lazet Godolias, mâb Ahikam ; ar vrézélidi tûd kalounek, hag ar gragez, hag ar vugalé, hag ar spazéien, en dôa digaset eûz a C’habaon.\n17. Hag hî a iéaz, hag a arzaôaz eunn nébeûd é C’hamaam, a zô tôst da Vétléhem, abarz ma en em lakajen̄t enn hen̄t évid mon̄d enn Éjipt,\n18. Ha tec’houd diouc’h ar C’haldéed ; râg hî hô dôa aoun ra-z-hô, ô véza m’én dôa Ismahel, mâb Natanias, lazet Godolias, mâb Abikam, da béhini en dôa roué Babilon rôet ar galloud war vrô Juda.\nAr Iuzévien a béd Jérémias da c’houlenn ali digan̄d ann Aotrou.\n1. Neûzé holl brin̄sed ar vrézélidi, ha Johanan, mâb Karéé, ha Jézonias, mâb Osaias, hag ar ré eûz ar bobl adaleg ar vihana bétég ar vrasa, a dôstaaz,\n2. Hag a lavaraz da Jérémias ar profed : Sélaou hon erbéd ; ha péd évid-omp ann Aotrou, da Zoué, hag évid ann dilerc’h-man̄ ; râg eûz a galz omp deûet da nébeût, ével ma her gwélez gan̄d da zaoulagad da-unan :\n3. Évit ma rôiô da anaout d’é-omp ann Aotrou, da Zoué, ann hen̄t dré béhini é tléomp kerzout, hag ar péz a dléomp da ôber.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/114&oldid=160332 »\nKemmoù diwezhañ degaset d'ar bajenn-mañ d'an 26 Ebr 2020, da 17:35.